Авф ибн ал-Ҳорис ибн ат-Туфайлдан ривоят қилинади. (У Оишанинг она бир акасининг ўғли): «Оишага у берган мол ёки ато ҳақида Абдуллоҳ ибн Зубайр «Аллоҳга қасамки, Оиша тўхтатсин, бўлмаса, мен ҳукм чиқариб, тўхтатиб қўяман», дегани айтилди.\n«У шундай дедими?» дедилар.\n«Мен Аллоҳга назр қилиб айтаманки, энди Ибн Зубайрга ҳеч гапирмайман», дедилар.\nИбн Зубайр у кишининг ундан аразлашиши узайиб кетгандан кейин муҳожирлардан шафоатчилик қилишни сўради.\n«Аллоҳга қасамки, унинг ҳақида ҳеч қачон бирор кишининг шафоатини қабул қилмайман. Назримни бузувчи эмасман», дедилар.\nБу ҳолат чўзилиб кетгандан кейин Абдуллоҳ ибн Зубайр Мисвар ибн Махрама ва Абдурроҳман ибн Асвад ибн Абдуяғусларга гапирди. Улар Бани Зуҳрадан эдилар.\n«Аллоҳни ўртага қўйиб, илтимос қиламан. Мени Оишанинг олдига олиб киринглар. Унинг мендан алоқани узиши ҳалол эмас», деди.\nМисвар ва Абдурроҳманлар уни ридоларига ўраб олиб боришди. Икковлари у кишидан рухсат сўраб:\n«Ассалому алайки ва роҳматуллоҳи ва барокатуҳу, кираверайликми?» дейишди.\n«Ҳаммамиз кираверайликми, эй мўминларнинг онаси?» дейишди.\n«Ҳа, ҳаммаларингиз киринглар», дедилар.\nУ киши икковлари билан Ибн Зубайр борлигини билмас эдилар. Киришганда Ибн Зубайр ҳижобнинг ичига кирди ва Оишани қучоқлаб олиб, йиғлаб ёлбора бошлади. Мисвор билан Абдурроҳман ҳам икки томондан маънода ёлвора бошлашди. Хуллас, нимаики гап бўлса ҳам айтиб, узоқ ёлворишди. Илло у киши унга гапирмадилар ва узрини қабул ҳам қилмадилар. Икковлари эса:\n«Ўзингиз биласиз-ку, Набий соллаллоҳу алайҳи васаллам ҳижрондан қайтарганлар. Мусулмон учун ўз биродаридан уч кундан ортиқ аразлашиши ҳалол эмас», дейшарди.\nУлар Оишага эслатиш ва хижолат қилишни кўпайтириб юборишганда у ҳам иккисига эслатиб йиғлаб:\n«Ахир мен назр қилиб қўйдим! Назр оғир нарса!» дедилар.\nБироқ икковлари у кишини Ибн Зубайрга гапиргунларича ҳоли жонларига қўйишмади. У киши назр каффоротига қирқта қул озод қилдилар. Кейинчалик ҳам назрни эслаб йиғлар, ҳатто кўз ёшларидан рўмоллари ҳўл бўлиб кетар эди».\nШарҳ: Абдуллоҳ ибн Зубайр розияллоҳу анҳу Расулуллоҳ соллаллоҳу алайҳи васалламдан ва ҳазрати Абу Бакр, Умар, Усмон, Алилардан кейин Маккаи Мукаррамага амир бўлганлар. Муовия розияллоҳу анҳуга бўйсунмай, маълум муддат ўзлари ҳукм юритиб турганлар. Бу киши ҳам Оиша онамизнинг жиянлари, яъни, опалари Асмо бинти Абу Бакр розияллоҳу анҳонинг ўғиллари бўлганлар.\nАбдуллоҳ ибн Зубайр розияллоҳу анҳу муҳожирлар Маккаи Мукаррамадан Мадийнаи Мунавварага ҳижрат қилиб келганда, муҳожир оилалардан туғилган биринчи фарзанд бўлганлар. Алғов-далғов замон туфайли муҳожирларда маълум муддат фарзанд туғилмай турган. Шунда яҳудийлар гап чиқариб: «Биз буларни сеҳрлаб қўйдик, энди бола туғишмайди» деганда Абдуллоҳ ибн Зубайр розияллоҳу анҳу туғилганлар.\nБу воқеадан бутун Ислом аҳли хурсандчиликка тўлиб, Расулуллоҳ соллаллоҳу алайҳи васаллам ўзлари болани кўтариб, ўпиб, тупуклари билан танглайини кўтариб, Абдуллоҳ деб исм қўйганлар.\nКейинчалик, бу киши машҳур бўлиб, Маккага амир бўлиб, бу шаҳарни ўзлари алоҳида бошқариб турганлар. Ана шу пайтда Оиша онамиз розияллоҳу анҳо мол сарф қилганлар ёки кимгадир ҳадия берганлар. Бу гап Абдуллоҳ ибн Зубайрга етиб борган.\nОдатда Оиша онамиз розияллоҳу анҳо ўта сахий бўлганларидан ўзлари муҳтож бўлиб турсалар ҳам қўлларига тушган нарсани бошқаларга бериб юбориб ўзлари ҳеч нарсасиз қолаверар эдилар. Бу сафар ҳам шундай қилган бўлсалар керакки, Абдуллоҳ ибн Зубайр розияллоҳу анҳу холаларининг қилган тасарруфлари ёқмасдан, «Аллоҳга қасамки, Оиша тўхтатсин, бўлмаса, мен ҳукм чиқариб, тўхтатиб қўяман», деган.\nҲаддан ташқари сарф қилиб юборган кишининг молини ҳоким «музлатиб» қўйиб, ўзига керагича бериб туришини «ҳажр» дейилади. Ибн Зубайр худди ўша «ҳажр» ҳақида сўз юритган.\nБу гап Оиша онамизга етиб боргач: «Шу гапни унинг ўзи айтдими?» деб сўрадилар. Одамлар «Ҳа, ўзи айтди» дейишди.\nОиша онамиз: «Агар шу гапни айтган бўлса, мен Аллоҳга назр қилиб айтаманки, энди ибн Зубайрга гапирмайман» дедилар. У кишига хайри эҳсоннинг йўли тўсилиши ёқмади. Қаттиқ ранжидилар ва жиянлари Абдуллоҳ ибн Зубайрдан аразлаб унга гапирмасликни назр қилдилар.\nБир муддат гаплашмай қўйдилар ҳам. Бу гапдан сўнг Абдуллоҳ ибн Зубайр қилган хатоларини тушуниб, ўртага муҳожирлардан одам қўйиб, бориб айтинглар, мен билмай гапириб қўйибман, мени кечирсинлар. Бу нарса менга жуда қаттиқ оғир ботиб кетар экан, дедилар.\nМуҳожирлар уларни яраштирмоқчи бўлиб, орага тушишди. Оиша онамиз эса уларга: «Аллоҳга қасамки, бирор кишининг шафоатини қабул қилмайман, орага тушманглар. Мен назр қилиб қўйганман, бу назримдан қайтмайман. Шундай қолади», дедилар.\nВақт ўтаверди. Абдуллоҳ ибн Зубайр розияллоҳу анҳу вақт узайиб кетганига чидамай, обрўли, нуфузли, гапи ўтадиган Бани Зуҳра қабиласидан бўлган Мисвор ибн Маҳрама, Абдурроҳман ибн Асвад ибн Абдуяғус деган деган улуғ саҳобийларга бориб, ялиндилар. Менга ёрдам бермасангиз бўлмайди. Аллоҳни ўртага қўйиб, илтимос қиламан. Нима қилсангиз қилинг, лекин мени Оиша онамизнинг олдиларига олиб киринглар. Бўлмаса бўлмайди. У киши мендан хафа бўлиб, менга ҳижрат эълон қилиб, менга гапирмай юришлари ҳеч мумкин эмас, - деб ёлвордилар.\nИкковлари Абдуллоҳ ибн Зубайр розияллоҳу анҳуни ораларига олиб, елкаларидаги ридони устларига ташлаб, беркитиб, Оиша онамиз розияллоҳу анҳонинг олдиларига олиб боришди. Уччовлари бири беркинган, фақат икки киши кўринадиган ҳолатда бориб, ичкарига киришга рухсат сўрашди.\nМисвор ибн Маҳрама, Абдурроҳман ибн Асвад ибн Абдуяғуслар «Ассалому алайки ва роҳматуллоҳи ва барокатуҳу, кираверайликми?» дейишди. Шунда Оиша онамиз розияллоҳу анҳо «Кираверинглар!» дедилар.\nКелганлар эса «Ҳаммамиз кираверайликми, эй мўминларнинг онаси?» дейишди. Оиша онамиз розияллоҳу анҳо келганларнинг орасида, ридонинг ичида Абдуллоҳ ибн Зубайр ҳам бекиниб турганини билмасдилар, шунинг учун:\n«Ҳа, ҳаммаларингиз киринглар», деб рухсат бердилар.\nКелганлар киришди. Оиша онамиз розиялоҳу анҳо ҳижобнинг ичидада эдилар. Абдуллоҳ ибн Зубайр секин бекиниб олган жойидан чиқиб, бориб ҳижобнинг ичидан холаларини қучоқлаб олиб, оёқларига ётиб йиғлаб юбордилар. Жуда қаттиқ ёлвориб йиғладилар. Мисвор ва Абдурроҳманлар ҳам икки томондан туриб, «Уни кечиринг, билмай шундай деб юборибди» деган маънода ёлвора бошлашди. Хуллас, нимаики гап бўлса ҳам айтиб, узоқ ёлворишди.\n«Ўзингиз биласиз-ку, Пайғамбаримиз соллаллоҳу алайҳи васаллам: «Уч кундан ортиқ бир-бири билан аразлашиш мумкин эмас. Мўмин киши биродарига ҳижрат қилиши тўғри эмас», дейишди.\nУлар тинмай гапириб, ҳаддан ташқари кўп ёлворишиб, юқоридаги каби гапларни эслатиб, Оиша онамиз розияллоҳу анҳони бироз ноқулай аҳволга солиб қўйишди. Оиша онамиз розияллоҳу анҳо кўзларига ёш олиб: «Сизлар ҳам унутманглар, мен ахир назр қилиб қўйдим, назр оғир нарса, бундан мени қайтаришга урингманглар», деб кўрдилар.\nБироқ келганлар ёлворишдан тўхташмади, ялиниб туриб олишди. Ниҳоят, ҳеч иложлари қолмаган Оиша онамиз розияллоҳу анҳо Абдуллоҳ ибн Зубайр розияллоҳу анҳуга гапириб, ярашдилар.\nЯрашганлари қилган назрларига хилоф бўлди. Ана шу хилофнинг каффороти учун Оиша онамиз розияллоҳу анҳо қирқта қул озод қилдилар. Кейинчалик ҳам мана шу воқеа эсларига тушиб қолса, йиғлар эканлар, ҳатто кўз ёшларидан рўмоллари ҳўл бўлиб кетар экан.\nБу ҳадис саҳобаларнинг ҳаётида ҳам мўминларнинг ўзаро аразлашишлари учраб турганлигини кўрсатади. Бундай ҳолатда айбдор томоннинг ёлвориши, одамларнинг орага тушиши, ҳамманинг бу нарсани ислоҳ қилишга уриниши Ислом умматининг сиймосидир.\nБошқа ҳеч бир халқда, ҳеч бир миллатда, ҳеч бир қавмда бундай гап йўқ. Исломда аразлашиб қолган икки киши қолиб, бу ёқдагилар ташвишга тушиб қолади. Мусулмонлар бундай ҳолатда «Яхши бўлмади, бундай бўлмаслиги керак эди, мўмин киши биродаридан уч кундан ортиқ аразлаши мумкин эмас», деб ташвишланадилар.\nИслом уммати доим ана шундай эътиқодда бўлган ва бунга амал қилган, шу орқали ўзаро ижтимоий алоқаларни юксак савияда сақлаб турган. Бу қоидага амал қилиш узоқ вақт давомида мусулмон умматини кўпгина ноқулайликлардан сақлаб келган.\nАлҳамдулиллаҳ, бунинг баъзи кўринишлари ҳозиргача ҳам бор. Аразлашиб қолганларни яраштириб қўйиш, уч кундан кўп аразлашиб юриш шариатга тўри келмаслигини тушунтириш ҳолатлари бор.\nДемак, кўпчилик билмаса ҳам, бу нарса динимизнинг самимий таълимотидан келиб чиққан бўлиб, Расулуллоҳ соллаллоҳу алайҳи васалламнинг буюрган амрлари, қилган ишлари, берган кўрсатмалари эканлигини, саҳобаи киром бу нарсага ушбу ҳадисда келганидек риоя қилганини, кейинги авлод буни улардан ўрганганиб, авлоддан-авлодга ўтиб келаётганлигини тушуниб етишимиз керак.\nБаъзи ҳолатларда диний билимлардан, ҳадислардан бехабар бўлганлигимиз учун эсимиздан чиқиб қолган бўлса, билган, ўрганганларимиз бошқаларнинг ҳам эсига солиб, аразлаб юриш, гапирмай юриш, душманлик қилиб юриш мўмин-мусулмонларга мутлақо тўғри келмайдиган иш эканлигини тушунтириб, қўлидан келганча ҳаракат қилиб, аразлашган икки томоннинг орасини ислоҳ қилиб қўйишга ўтишимиз керак экан.\nАнас ибн Молик розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Бир-бирингизни ёмон кўришманг. Бир-бирингизга ҳасад қилманг. Бир-бирингизга қарши тадбир қилманг. Эй Аллоҳнинг бандалари! Биродар бўлинг! Мусулмон учун ўз биродаридан уч кечадан ортиқ аразлаш ҳалол эмас», дедилар».\nШарҳ: Расулуллоҳ соллаллоҳу алайҳи васаллам ўзларининг бу ҳадиси шарифларида сиз билан биз умматларини тўрт салбий ишдан қайтармоқдалар.\n1.\tБир-бирини ёмон кўриш.\n2.\tБир-бирига ҳасад қилиш.\n3.\tБир-бирига қарши чора-тадбир кўриш.\n4.\tБир-бири билан уч кундан ортиқ аразлашиш.\nМўмин-мусулмон кишилар бир-бирларини ёмон кўришлари мутлақо мумкин эмас. Ахир мўминларни Қуръони Карим биродар деб атаган. Улар қандай қилиб бир-бирларини ёмон кўришлари мумкин. Душманларгина бир-бирини ёмон кўриши мумкин.\nҲасад, кўра олмаслик – бир яхшиликнинг бошқа одамдан кетиб, ўзига ўтиб қолишини орзу қилиш, шунга мувофиқ иш қилиш, фалончидаги яхшилик меники бўлиб қолсин, дейишдир.\nЛекин «Фалончига Аллоҳ берибди, буюрсин, бизга ҳам насиб қилса эди», дейиш яхши. Буни ғибта, яъни, ҳавас дейилади. Аммо «Нега фалончига шу нарса берилибди? У нарса менга ўтиб қолса эди», деб айтиш ва шу мақсадда қандайдир ишларни уюштириш ҳасад бўлади.\nАлбатта, ҳасад қилиш ҳам мўмин бандага мутлақо ярашмайдиган сифатдир. Мўмин киши бағри кенг, бутун дунёга яхшиликни раво кўрадиган қалби дарё шахс бўлади. У ўзидан бошқага бирор неъмат етганда хурсанд бўлади. Эгасига буюрсин дейди. Ўзига ҳам шунга ўхшаш неъмат етишини орзу қилади.\nОдам боласининг бир-бирига қарши турли чора-тадбирларни уюштириб юриши ёмонликдан бошқа нарсага олиб бормайди. Агар бу ёмон хислатга одатланадиган бўлсалар, уларнинг бу дунёдаги ҳаётлари машаққатга айланади.\nМусулмонлар ана шундай бўлмаслиги, бир-бирларига қарши чақимчилик, иғво, бўҳтон йўли билан турли тадбирлар уюштирмаслиги, одамларни бир-бирига қарши қўйиб, «ундай қил, бундай қил» деб бировга қарши ишлар қилмаслиги лозим экан.\nМўмин-мусулмонлар Набий соллаллоҳу алайҳи васаллам ушбу ҳадиси шарифларида таъкидлаганларидек, биродар, ака-ука бўлиши керак. Ораларидан гап-сўз ўтган, аччиғи чиққан, бир-бирига оғир ботадиган гап айтган, иш қилган бўлса, уларни кўнгилдан чиқариб ташлаш учун шариатда уч кун муҳлат берилган. Мусулмон одам уч кун ичида ҳовуридан тушсин, ўз-ўзига насиҳат қилсин ва уч кундан оширмасдан ярашиб олсин, бундай аразлашиб юришни ўзларига эп кўрмасин.\nАто ибн Язид ал-Лайсий розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Бирор кишига ўз биродари билан уч кечадан ортиқ аразлашиш мумкин эмас, ҳалол эмас, ҳаром. Икковлари учрашиб қолса, бири у ёққа, бири бу ёққа қараб, тескари бўлмасин. Икковидан яхшиси биринчи салом берганидир», - дедилар».\nШарҳ: Расулуллоҳ соллаллоҳу алайҳи васалламнинг бу ҳадиси шарифлдарида мўмин-мусулмон бандалар орасига совуқчилик тушиб аразлашиб қолганларидаги ҳолатни муолажа қилиш ҳақида сўз юритилмоқда.\nБу аразлашиб қолганларни яраштиришнинг жуда бир ажойиб услуби билан ярашишга тарғиб қилишдир. Икки киши уришиб қолган бўлса, йўлда учрашиб қолганда тескари қараб, юз ўгириб ўтиб кетса, орадаги нифоқ икки баравар кўпаяди. Ичида адоват ғимирлаб, «тескари қараб ўтиб кетди» дейди.\nИккинчи марта тескари қараб ўтиб кетса, адоват янаям кучайиб кетади. «Фалон жойда кўрди, кичкина бўлса ҳам менга салом бермади» деб, гап кўпаяди.\nШунинг учун аразлашиб қолган икки киши учрашиб қолса, шу ерда бир томон савоб умидида яхшиликни бўйнига олиб, салом бериши керак экан. Салом берган одамнинг гуноҳи тўкилади. Чунки у Аллоҳнинг амрини бажарган, Пайғамбаримиз соллаллоҳу алайҳи васалламнинг суннатларига амал қилган ҳисобланиб, аразлашганлик гуноҳидан фориғ бўлади.\nНариги одам алик олса, икковлари ҳам бу гуноҳдан қутулади. Алик олмай кетган бўлса, гуноҳ унга бўлади. Шунинг учун Расулуллоҳ соллаллоҳу алайҳи васаллам: «Биринчи бўлиб салом бергани яхшиси», - деганлар.\nҲар биримиз ушбу ҳадисни яхши ўзлаштириб олишимиз керак. Ҳаётда турли ҳолатлар бзага келиб туради. Аллоҳ кўрсатмасин, мабодо бир билан аразлашиб қоладиган бўлсак, араздан кейинги биринчи учрашувдаёқ ярашиб кетишга одатланишимиз керак. Албатта, бу иш араздан уч кун ўтмасдан олдин юз бериши лозим.\n1. Мўмин-мусулмон кишига ўз биродари билан уч кечадан ортиқ аразлашиш ҳаромлиги.\n2. Икки аразлашган мусулмон учрашиб қолсалар, бири у ёққа, бири бу ёққа қараб, тескари бўлиб кетмасликлари кераклиги.\n3. Икки аразлашиб қолган мусулмондан яхшиси биринчи салом бергани эканлиги.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Бир-бирингизни ёмон кўрманглар. Ўзаро рақобат қилманглар. Эй Аллоҳнинг бандалари, биродар бўлинглар», - дедилар».\nШарҳ: Бу маънодаги ҳадис аввалроқда ўтди. Имом Бухорий ҳадисда ушбу бобга боғлиқ маъно борлигидан уни яна бир бор такрор келтирмоқдалар.\nАнас ибн Молик розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Икки киши Аллоҳ Азза ва Жалла учун ёки Ислом учун дўст бўлсалар, улардан бирининг дастлаб қилган гуноҳи ораларини ажратадир», - дедилар».\nШарҳ: Демак, Аллоҳ учун биродар тутинган мусулмонлар ана шу биродарлик мустаҳкам туришини ҳоҳласалар, гуноҳ қилмасликлари керак.\nЧунки бири гуноҳ қилса, иккинчиси «Аллоҳ учун мен билан биродар бўлган киши шу ишни қиладими? Фалончининг биродари шу ишни қилибди, деса бу гап менга ҳам тегмайдими?» деб, ораларидаги муносабатга путур ета бошлайди.\nШу сабабдан Аллоҳ ва Ислом учун бўлган биродарликни сақлаш йўлида ҳам гуноҳдан четланиш керак экан. Икки томон ана шундай йўл тутса, биродарлик кундан-кунга мустаҳкамланиб, яхшиланиб бораверади, икки томон ҳам савоб олаверади.\nАллоҳ ва Ислом учун биродар бўлиб туриб, ўз биродарига ҳам гап тегадиган ишларни қилиш дуруст эмас экан.\nМуъозадан ривоят қилинади: «Ҳишом ибн Омир, (Анас ибн Моликнинг амакиваччаси)дан эшитдим:\n«Мусулмон киши учун бошқа бир мусулмондан алоқасини уч кундан ортиқ узиши ҳалол эмас.\nАгар икки киши орасидаги алоқа узилган ҳолида давом этса, иккови ҳам ҳақдан четлаган бўлади.\nАгар улардан қайси бири аввал қайтса, бу амали унинг гуноҳларига каффорот бўлади.\nАгар алоқалари узилган ҳолда вафот этсалар, икковлари ҳам абадий жаннатга кирмайди.\nАгар бири салом берса, иккинчиси унинг саломига алик олишдан бош тортса, салом берганга фаришта алик олади. Алик олишдан бош тортган одамга эса шайтон гапиради», - дедилар».\nШарҳ: Демак, бирига фаришта, иккинчисига шайтон дўст бўлади.\nБуни ҳар бир мўмин-мусулмон жуда яхши билиб олиши керак, мўмин-мусулмонлар бир-бири билан уришиб, ўзаро алоқани узиб, бир-бирига душман ҳолатда юрса, икки томон ҳам ҳақдан четда юришар экан.\nКим бундан аввалроқ қайтса, унинг гуноҳи ювилар экан. Ярашиш ниятида салом берган одам ҳар қандай ҳолатда ҳам салом берса ҳам, алик олса ҳам ютар экан.\nЧунки унинг саломига фаришта алик олади, Аллоҳ унинг гуноҳини ювади, қилган рағбати учун савоб беради.\nБундан юз ўгирган одамнинг айби ўзи билан, шайтонга ошна бўлади. Унинг гапини шайтон эшитиб, раддиясини ҳам шайтон беради.\nШунинг учун ҳар бир мўмин-мусулмонлар аввало уришмаслиги, аразлашмаслиги керак экан, аразлашиб қолса ҳам имкон қадар уч кундан ўтказмасдан ярашиб олишнинг ҳаракатида бўлиши керак. Ҳаммада ана шундай тушунча бўлса, иншааллоҳ уриш-жанжаллар камаяди.\nИнсон жаҳл устида аразлашиб қолиши мумкин. Лекин бу хатони уч кун ичида ярашиш йўли билан тузатиш имкони бор. Ким бунга ҳаракат қилса савоб ваъда қилинган. Фаришталар унинг саломига алик олади.\nБуни яхши тушуниб, амал қилиб борса иншааллоҳ жамиятда ижтимоий алоқалар яхшиланиб, маҳалла-кўйда аразлашиш, душманлик руҳияти ҳеч қачон бўлмайди.\n1. Мусулмон киши учун бошқа мусулмондан алоқасини уч кундан ортиқ узиши ҳалол эмаслиги.\n2. Агар икки киши аразлашган ҳолда давом этишса, иккови ҳам ҳақдан четлаган бўлиши.\n3. Агар аразлашганлардан бири аввал қайтса, гуноҳлари ювилиши.\n4. Агар аразлашганлар алоқалари узилган ҳолда вафот этсалар, жаннатга кира олмасликлари.\n5. Аразлашганлардан бир салом берса, бошқаси алик олишдан бош тортса, салом берганга фаришта алик олиши.\n6. Алик олишдан бош тортган одамга эса шайтон гапириши\nОиша розияллоҳу анҳодан ривоят қилинади: «Расулуллоҳ соллаллоҳу алайҳи васаллам: «Мен сенинг мендан розилигингни ҳам, аччиғинг чиқиб турганини ҳам биламан», - дедилар.\n«Қандай қилиб бунибиласиз, эй Аллоҳнинг Расули!?» дедим.\n«Агар сен рози бўлсанг, гапингнинг орасида «Худди шундай, Муҳаммаднинг Роббиси ила қасам!» дейсан. Агар аччиғинг чиқиб турган бўлса: «Йўқ, Иброҳимнинг Роббиси ила қасам!» дейсан», дедилар.\n«Тўғри! Фақат исмингизнигина ҳижрон қиламан», дедим».\nШарҳ: Бу ҳадиси шарифдан Расулуллоҳ соллаллоҳу алайҳи васаллам билан У зотнинг энг яхши кўрган аёллари Оиша онамиз розияллоҳу анҳонинг ораларидаги қалб сирига боғлиқ дақиқ муносабатларни билиб оламиз.\nБу жуда нозик масала. Буюк зотлар ўтасида уришиш, аразлашиб қолиш ҳолатлари бўлмаган. Ўзгариш жуда ҳам сезиш қийин бўлган нарсада, фақат гапда бор.\nРози бўлиб турсалар, Оиша онамиз гаплари орасида «Муҳаммаднинг Роббиси ила қасам» дер эканлар.\nСал аччиқланиб турган ҳолатларида эса «Иброҳимнинг Роббиси ила қасам» дер эканлар.\nРасулуллоҳ соллаллоҳу алайҳи васаллам шу нарсанинг ҳам мулоҳазасига борган эканлар, Оиша онамиз розияллоҳу анҳо ҳам бунинг жуда дақиқ маъносини тушунтириб берган эканлар.\nБу ҳаммамизга ўрнак бўладиган юксак одоб намуналаридан биридир. Бизлар ҳам ҳаётимиз бу каби нозик дидли муомалаларга ва уларни сезиб қадрлашга одатланишимиз керак.\nБИРОДАРИ БИЛАН БИР ЙИЛ АРАЗЛАШИБ ЮРГАН КИШИ\nАбу Хирош ал-Асламий розияллоҳу анҳудан ривоят қилинади: «У киши Расулуллоҳ соллаллоҳу алайҳи васалламнинг: «Ким ўз биродари билан бир йил аразлашиб юрган бўлса, бу унинг қонини тўккан билан баравардир», - деганларини эшитган экан».\nШарҳ: Бир мусулмон ўзининг дин қардоши ила бир йил гаплашмай юриши жуда оғир гуноҳ. Шунинг учун узоқ муддат бировга қасддан, аразлаб, алоқани узиб юриш мўмин-мусулмон одамга тўғри келмайди.\nМўмин мўминдан фақат уч кунгина аразлаши мумкин. Инсоннинг ўзига хос заифликларини ҳисобга олиниб шу муддатда аразлашга рухсат берилган. Бундан зиёда аразлашиши ҳалол эмас. Бу эса ҳаром деганидир. Мўмин киши шариатда ҳаром бўлган нарсани қилиши мумкин эмас.\nБир йилгача ярашмай аразлаб юриш эса, билиб туриб ҳаром ишда бардавом бўлиш демакдир. Бу ишда эҳтиёт бўлиш керак ва аразлашган одам билан тезроқ ярашиш чораларини ахтариш ва уни амалга ошириш лозим.\nИмрон ибн Абу Анас розияллоҳу анҳудан ривоят қилинади: «У кишига Аслам қабиласидан бўлган бир саҳобий шундай деган эканлар: «Мен Расулуллоҳ соллаллоҳу алайҳи васалламнинг: «Мўминдан бир йил аразлашиб юриш унинг қонини тўкиш билан баробар», - деганларини эшитдим».\nЎша мажлисда Муҳаммад ибн Мункадир ва Абдуллоҳ ибн Абу Итоб ҳам бор эди. Улар, биз ҳам буни эшитганмиз, дейишди».\nШарҳ: Шунинг учун аразлашиш бу даражада узоқ чўзилиб кетиши мумкин эмас экан. Юқорида айтилганидек, мўмин-мусулмонлар уч кунгача ёки ундан тезроқ муддатда аразлашишни тугатишнинг пайидан бўлиши керак экан.\nАбу Айюб Ансорий розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Мусулмон учун ўз биродаридан уч кундан ортиқ аразлаш ҳалол эмас. Учрашганларида униси ҳам юз ўгиради, буниси ҳам юз ўгиради. Уларнинг яхшиси аввал салом берганидир», - дедилар».\nШарҳ: Уч кунгача, аввал ҳам айтиб ўтилганидек, баъзи инсоний заифликларни ҳисобга олиб аразлашга рухсат. Мазкур муддатдан ортиғига рухсат йўқ.\nАразлашган икки киши кўчада учрашиб қолиб, бир-биридан юз ўгириб ўтиб кетиши ҳаром. Мана шу икки кишининг қайсиниси аввал салом берса, шуниси яхшироғи бўларди.\nАразлашганларнинг иккови ҳам, агар ўша ношаръий ишни давом эттирсалар, айбдор бўлади. Бироқ ким ярашишга аввалроқ ҳаракат қилса, аввал салом берса, ўшаниси яхшироқ бўлади.\nУшбу ҳадиси шарифга амал қилиш ҳар бир мўмин-мусулмоннинг бурчи. Аввало уришиш, аразлашиш керак эмас. Мабодо бандачилик бўлиб, жаҳл устида аразлашиб қолинадиган бўлса, уч кун муддат ичида инсон ўзини ўнглаб, жаҳлидан тушиб, Аллоҳдан қўрқиб, орани ислоҳ қилишга ўтиши керак.\nАраздан кейинги дастлаб учрашганда юз ўгириб кетмай, дарров салом беришга ҳаракат қилиш керак.\nҲишом ибн Омир розияллоҳу анҳудан ривоят қилинади: «У киши Расулуллоҳ соллаллоҳу алайҳи васалламнинг: «Мусулмон киши учун бошқа бир мусулмондан алоқасини уч кундан ортиқ узиши ҳалол эмас.\nАгар алоқалари узилган ҳолда вафот этсалар, икковлари ҳам абадий жаннатга кирмайди», - деганларини эшитган эканлар».\nШарҳ: Бу ҳадисдан мўмин-мусулмонларнинг ўзаро уришиши, алоқаларини узиши, алоқа узилган ҳолда бардавом бўлишлари нақадар ёмонлигини билиб олдик.\nШунинг учун мўмин-мусулмонлар аввало уришмаслиги, мабодо уришиб қолса, уч кундан ўтказмасдан ярашиб олишлари лозим бўлади. Акс ҳолда икки томонга ҳам оғир оқибатлар келади.\nБу ҳикматни ниҳоятда яхши тушуниб олишимиз, атрофдагиларга ҳам тушунтиришимиз, оқибатларининг ёмон бўлишини англаб етишимиз ва англатишимиз ва бунга амал қилиб боришимиз керак.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Бир-бирингизни ёмон кўрманг! Бир-бирингизга ҳасад қилманг! Эй Аллоҳнинг бандалари, биродар бўлинг!» - дедилар».\nШарҳ: Демак, мўмин-мусулмонларнинг ўзаро бир-бирларини ёмон кўришлари, кўнглларида бир-бирларига нисбатан ҳасад сақлаши мутлақо мумкин эмас экан.\nМўмин-мусулмон бандалар бир-бирларини ёмон кўришлари ҳеч ақлга тўғри келмайдиган иш. Улар бир-бирларига дўст-биродар бўлишлари матлуб иймоарининг талаб шудир. Исломларининг талаби шудир.\nҲасадгўй бўлиш мумсулмон шахс учун мутлақо мумкин эмас. Чунки ҳасад бировга етган неъматнинг завол топишини, ундан йўқ бўлиб, ўзига ўтиб қолишини орзу қилиш ва шу ниятни рўёбга чиқариш учун ҳаракат қилишдир.\nБировга Аллоҳ бир неъмат берибди, яхши бўлибди, ўзига буюрсин, бизга ҳам Аллоҳ шунга ўхшаган неъмат берсин, дейиш яхши. Бироқ ҳасад ёмон. «Нега унга бўлар экан? Менга бўлсин…» деган муносабатда бўлиш мумкин эмас.\nМўмин-муслумонлар бир-бирларини ёмон кўриш, бир-бирларига ҳасад қилиш ўрнига, бир-бирлари ила биродар бўлишлари ва ўзларига яхши кўрган барча нарсаларни биродарларига ҳам яхши кўриб яшашалари лозим.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Қиёмат куни Аллоҳнинг ҳузурида одамларнинг энг ёмони иккиюзламачи эканини кўрасан. У анавуларга бир юз билан, наригиларга бошқа юзи билан келади», дедилар».\nШарҳ: Демак, иккиюзламачи одам қиёмат куни Аллоҳ таолонинг ҳузурида энг ёмон кўрилган одам бўлади. Шунинг учун иккиюзламачиликдан, бировга бир гапни айтиб, бошқаларга бунинг тескарисини айтиб, «Мен уста эканман, икки томонни ҳам алдаяпман» деган фикрдан сақланиш лозим экан.\nИккиюзламачилик мўмин-мусулмон кишининг обрўси, сиймоси, одоб-аҳлоқига тўғри келмайдиган ҳолат. Мўмин-мусулмонларнинг ҳар бири бундай ҳолатлардан узоқда бўлишлари керак.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Зинҳор ва зинҳор бадгумонликдан йироқ бўлинг. Чунки бадгумонлик энг ёлғон гапдир. Бир-бирингизни авраманг. Бир-бирингизга ҳасад қилишманг. Бир-бирингизни ёмон кўрманг. Бир-бирингиз билан рақобатлашманг. Бир-бирингизга қарши турли ёмон чора-тадбирларни кўрманг. Эй Аллоҳнинг бандалари, биродар бўлинглар!» - дедилар».\nШарҳ: Ушбу ҳадисда шарифда жамиятдаги кишиларни бир-бирига душман қиладиган, якка шахсларни ўзаро душман қилиш орқали бутун жамиятга адоват уруғини сепадиган ва шу орқали инсоний алоқаларни, оилаларни ва жамиятни таназзулга юз туттирадиган ёмон ҳулқлар ҳақида гапирилмоқда.\nУлар рўйхатининг бошида эса бадгумонлик турар экан. Кўрган, эшитган одамидан бирор ёмонлик ахтариб, «ундай бўлса керак, бундай бўлса керак», дейиш бадгумонлик бўлади. Бу нарса аввало баъзи шахслар ичида адоват қўзғаб, душманлик ва ишончсизлик руҳини таратади.\nКейинроқ ушбу руҳ жамиятнинг турли табақаларига тарқалиб ҳамма бир-бири ҳақида ёмон гумонга борадиган, бир-бирига душманлик қиладиган ва ишонмайдиган бўлиб қолади.\nАввал айтиб ўтилганидек, бир-бирига ҳасад қилиш, ёмон кўриш, кек сақлашни ўзига касб қилиб олиш, ёмонликда мусобақалашиш, бир-бирига турли ёмонликлар қилиш, одамларни ишга солиш ва бошқаларнинг барчаси бўмагур нарсалар экан. Балки мўмин-мусулмонларнинг барчаси ака-укадек бўлиб юришга ҳаракат қилиб юришлари керак.\nКелинг, ушбу ҳадиси шарифда зикр қилинган нарсаларни бир-бир кўриб чиқайли.\n«Зинҳор ва зинҳор бадгумонликдан йироқ бўлинг. Чунки бадгумонлик энг ёлғон гапдир».\nГуноҳга олиб борувчи иллатлардан бири-бадгумонликдир. Бадгумонлик кишилар ҳақида бўлар-бўлмасга ёмон шубҳалар қилиш, уларга нисбатан туҳмат ва ҳадик маъносида фикр юритишдир. Одатда, бундай гумонларнинг кўпи асоссиз, беҳуда бўлади.\n«Бир-бирингизни авраманг манг».\nБу маъно арабчада «Лаа танаажашуу» шаклида келган. Бу сўз аслида ваҳший ҳайвонни бир жойдан бошқасига қувишга ишлатилади.\nАммо бу сўз ва унинг бирикмалари савдода ишлатилиши одатга айланиб қолган. Бунда бировни алдаш учун савдо молининг нархини оширилади.\nБунда сотувчи билан келишиб олган шериклари бўлади. Сотувчи савдо молини мақтаб туради. Шериклар эса одам тўпланганда келиб, жуда зўр нарса экан, баҳоси ҳам арзон, деб хўжакўрсинга сотиб оладилар.\nБуни кўриб турган бошқа кишилар ҳам қизиқиб сотиб ола бошлайдилар. Бу иш очиқ ойдин алдамчилик экани кўриниб турибди.\nЎзаро муомалада ҳам бировга ўзини яхши крсатиб асолида унинг зарарига иш қилиш ҳаромлиги учун бу нарса ушбу ерда зикр қилинган. Бу иш бор ердан бир-бирига нисбатан бадгумонлик келиб чиқиши борлиги учун ҳам бу нарса эсга олинган.\n«Бир-бирингизга ҳасад қилишманг».\nҲасад сўзи луғатда арчиш ва шилиш маъносини билдиради. Чунки ҳасад қалбни арчади ва шилади.\nУламолар, ҳасад-бировга етган неъматга рашк билан қараш ва ўша неъматнинг ўз соҳибидан кетиб, ҳасадчига етиб келишини қаттиқ хоҳлашдир, дейдилар.\nМўмин-мусулмон бандалар бир-бирларига ҳасад қилишдан бутунлай йироқда бўлишлари лозим.\n«Бир-бирингизни ёмон кўрманг».\nАлбатта, мўмин-мусулмонлар биродар бўлганларидан кейин ўзаро бир-бирларини ёмон кўришлари мутлақо мумкин эмас.\n«Бир-бирингиз билан рақобатлашманг».\nБу ердаги рақобат арабчада «Танофус» дейилади ва рағбат қилинган нарсада ёлғиз ўзи қолишга интилиш маъносини англатади. Бунда ҳам ҳасадга ўхшаш ҳолат бор.\n«Бир-бирингизга қарши турли ёмон чора-тадбирларни кўрманг».\nАлбатта, бу иш ҳам мусулмонларга мутлақо тўғри келмайдиган ишдир.\n«Эй Аллоҳнинг бандалари, биродар бўлинглар».\nАллоҳ таоло сизни шунга амр қилган.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Душанба ва пайшанба кунлари жаннатнинг эшиклари очилади. Бас, Аллоҳга бирор нарсани ширк қилмаган ҳар бир бандани мағфират қилинади. Фақат биродари билан орасида душманлик бор кишигина бундан мустасно. Шунда: «Иккисини ораларини ислоҳ қилишгунча кутиб туринг» дейилади», - дедилар».\nШарҳ: Демак, бир кишининг «Гуноҳларим кечирилсин, Аллоҳ таоло мени мағфират қилсин», деган умиди бўлса, биров билан аразлашган ҳолатда юрмаслиги, гина сақламасдан, бу ноқулай ҳолатни тез ислоҳ қилиб олишга ҳаракат қилиши керак экан.\nЧунки ораларида ислоҳ бўлмаса гуноҳлари душанба, пайшанба кунлари каби гуноҳлар мағфират бўладиган улуғ кунларда ҳам мағфират бўлмай тураверар экан.\n1. Душанба ва пайшанба кунлари жаннатнинг эшиклари очилиши.\n2. Душанба ва пайшанба кунлари Аллоҳга ширк келтирмаган бандаларнинг гуноҳлари кечирилиши.\n3. Ораларида душманлик бор кишиларнинг гуноҳи душанба ва пайшанба кунлари ҳам кечирилмаслиги.\n4. Орани ислоҳ қилишга алоҳида аҳамият бериш кераклиги.\n5. Душанба ва пайшанба кунлари яхши ишларни кўп қилиш, дуода бўлиб туриш зарурлиги.\nАбу Идрисдан ривоят қилинади: «Абуд Дардо розияллоҳу анҳу: «Мен сизларга нафл садақадан ҳам, нафл рўзадан ҳам яхшироқ нарсанинг хабарини берайми? Орани ислоҳ қилиш. Огоҳ бўлинглар! Ёмон кўриш қирувчидир!» деди».\nШарҳ: Бир киши уришиб қолганларнинг орасини ислоҳ қилса, нафл рўза тутган кишидан ҳам, нафл садақа қилган одамдан ҳам кўра кўпроқ савоб олар экан.\nАбдуллоҳ ибн Аббос розияллоҳу анҳудан ривоят қилинади: «Набий соллаллоҳу алайҳи васаллам: «Уч нарса борки, ўша кимда бўлмаса, кимни ҳоҳласа, ундан бошқаси мағфират қилинади; Аллоҳга бирор нарсани ширк келтирмай вафот этган одам.\nСеҳргар бўлмаган ёки сеҳргарга эргашмаган одам.\nЎз биродарига ҳасад қилмаган одам», - дедилар».\nШарҳ: Албатта, бу ҳадисда зикр қилинган учта нарсадан ташқари бошқа ёмонликлардан ҳам сақланиш зарур, бироқ бу уч нарса алоҳида таъкидланган экан.\nБиринчиси: Аллоҳ таолога нисбатан одоб доирасида У Зотга ҳеч нарсани ширк келтирмаслик.\nИккинчиси: Сеҳргарлик қилиш ҳам, сеҳргарга ишониб, унинг сеҳрини тасдиқлаб, унинг олдига бориб, унга эргашиб, «ундоқ қилиб беринг, бундоқ қилиб беринг» деб юриш ҳам гуноҳларнинг мағфират бўлмаслигига сабаб бўлар экан.\nУчинчиси: Кишилар билан бўладиган муомалада ҳам ҳасад қилиб, аразлашиб, уришиб, алоқаларни узиб юриш ҳолатлари мутлақо бўлмаслиги керак.\nАбу Ҳурайра розияллоҳу анҳудан ривоят қилинади: «У киши Набий соллаллоҳу алайҳи васалламнинг: «Бир киши учун мўмин кишидан уч кундан ортиқ аразлаб юриш ҳалол эмасдир. Уч кун ўтса, ўшани топсин ва салом берсин. Агар у саломга алик олса, икковлари савобга шерик бўладилар. Агар алик олмаса, мусулмон аразлашдан қутилади», - деганларини эшитган экан».\nШарҳ: Бу ҳадисда аразлашиб қолган киши ярашиш учун ҳаракат қилиш зарурлиги таъкидланмоқда. Аразлашиб қолган кишилар учрашганда салом бериб, алик олишса, ярашганлик учун бериладиган ажрга шерик бўлар экан. Бироқ аввал салом бериш фазийлатлироқ бўлади.\nБу ҳолатда «Салом берсам, алик олмаса нима қиламан?» деган хаёлга бормаслик керак. Чунки алик олинмаса ҳам салом берган одам ажр олаверади, зиммасидаги масъулият соқит бўлади, аразлашганлик учун ёзиладиган гуноҳдан қутулади.


Ўзбекистон – Тожикистон: ўзаро муносабатлар янги ўсиш босқичида | O'zLiDeP\nЎзбекистон ва Тожикистон халқларини биродарликнинг ўзига хос ришталари боғлаб туради. Асрлар мобайнида ёнма-ён, бир оила аъзоларидек, аҳил-иноқ яшаб келаётган бу икки халқ хурсандчиликда ҳам, ғамда ҳам доимо бирга бўлганлар. Бу икки тилда сўзлашувчи бир халқдир.\nДавлат раҳбарларининг сиёсий иродаси ва биргаликдаги саъй-ҳаракатлари туфайли қўшни мамлакатларнинг муносабатлари тенг ҳуқуқли ва ўзаро манфаатли амалий ҳамкорликнинг янги даражасига кўтарилди. Икки мамлакат халқлари сўнгги бир неча йил ичида ўзбек-тожик муносабатлари ривожида юз берган беқиёс ўзгаришларнинг шоҳиди бўлмоқдалар.\nБуларнинг барчаси Президентимиз Шавкат Мирзиёевнинг Тожикистон Республикаси Президенти Эмомали Раҳмоннинг таклифига биноан ушбу мамлакатга расмий ташрифи давомида ўз аксини топди. Юқори даражадаги учрашувлар давомида ўзбек-тожик мамлакатларининг дўстлик, яхши қўшничилик ва стратегик шерикчилик муносабатларини янада мустаҳкамлашнинг долзарб масалалари муҳокама қилинди.\nТомонлар стратегик шерикчиликни ривожлантириш учун аниқ чораларни амалга оширишга қатъий содиқлиги ва тайёрликларини билдирдилар. Айтиш жоизки, ЎзЛиДеП фаоллари ва унинг депутатлик корпуси умумий тарих, маданият, дин, маънавий қадриятлар ва анъаналарни чамбарчас боғлаб турган Ўзбекистон ва Тожикистон халқларининг кўп асрлик дўстона алоқаларини қадрлайдилар.\nИшончли муносабатлар даражаси шу билан белгиланадики, Шавкат Мирзиёев ва Эмомали Раҳмоннинг “тет-а-тет” форматида бўлиб ўтган учрашувида иккала давлат раҳбарлари ўзбек-тожик стратегик шерикчилиги, кўп қиррали ўзаро ҳаракатларини ҳар томонлама кўриб чиқиб, конструктив сиёсий мулоқотни чуқурлаштириш, савдо-иқтисодий ва инвестициявий ҳамкорликни кенгайтириш, маданий-гуманитар алмашинувларни ошириш масалаларига алоҳида эътибор қаратдилар.\nМарказий Осиёда хавфсизлик, барқарорлик ва қатъий ривожланиш, шунингдек, халқаро ва минтақавий тузилмалар доирасида ўзаро ҳаракат масалалари бўйича фикр алмашилди.\nШу нуқтаи назардан биз тадбиркорлар, ишбилармонлар ва фермерлар манфаатларини ҳимоя қилувчи партия сифатида расмий ташриф натижаларини таҳлил қилишда амалий ҳамкорликни ривожлантиришнинг аниқ лойиҳаларини узоқ муддатли истиқболга илгари суришга кўмак берувчи кўп қиррали ўзаро ҳаракатлардаги ўша янги “ўсиш нуқталари”га алоҳида эътибор қаратдик.\nАлбатта, бунинг учун зарур база ҳам мавжуд. Масалан, 2017 йилда товар айланмаси 70 миллион долларни ташкил этган бўлса, 2020 йил натижаларига кўра, ҳатто пандемия шароитларига қарамай, бу кўрсаткич 500 миллион долларни ташкил этди. Ташриф олдидан минтақалар форуми ўтказилиб, унда таҳминан 700 миллион доллар миқдордаги аниқ лойиҳа ва битимлар имзоланди.\nПартиямиз янги “ўсиш нуқталари” келаси йилдан бошлаб товар айланмасининг икки баробар ўсишига туртки бўлиши керак, деб ҳисоблайди. Электоратимиз томонидан товар айланмасини ошириш, вилоятлар салоҳиятини ишга солиш, иқтисодиётнинг турли соҳаларида саноат кооперациясини ошириш, транспорт соҳасида ўзаро ҳаракатни, хусусан, иккала мамлакат шаҳарлари ўртасидаги транспорт алоқаларини кенгайтириш каби ҳамкорлик йўналишлари ажратиб кўрсатилмоқда.\nФикримизча, ўзаро маҳсулотлар етказишни кенгайтириш, учинчи дунё мамлакатлари бозорига биргаликда чиқиш имкониятларини излаш зарур. Ишончимиз комилки, Тожикистон томон билан эркин савдо тартибидаги мусодара қилишларни бекор қилиш ва тарифсиз тўсиқларни бартараф қилиш муаммолари бўйича келишиб олиш лозим. Чегараолди ҳудудлари тадбиркорлари Тожикистон билан ҳамкорликда Чегараолди савдо маркази ташкил этиш ташаббусини тўлиқ қўллаб-қувватлайдилар.\nЎзбекистон ва Тожикистон ўртасидаги кейинги “ўсиш нуқтаси” икки мамлакат вилоятлари ҳамда етакчи корхоналари ўртасидаги саноат кооперациясини кенгайтириш бўлиши мумкин. Бу иккала мамлакатда ўзбек автомобилларини йиғиш, замонавий трансформаторлар, қишлоқ хўжалик асбоб-ускуналари, маиший техника, калава ип ва газлама ишлаб чиқаришни ривожлантириш ва бошқа қўшма лойиҳаларга тааллуқлидир.\nБуларнинг барчасини илғор чет эл тажрибаси асосида янги қўшма инвестиция компанияси доирасида ташкил этиш ва унинг имкониятларидан максимал равишда лойиҳаларни илгари суришда фойдаланиш мумкин. Бу борада қишлоқ хўжалиги соҳасида ҳамкорликни янада ривожлантириш бўйича “Йўл харитаси” алоҳида эътиборга молик.\nЎсиш шароитларида Ўзбекистон ва Тожикистон иқтисодиёти иккала мамлакатнинг улкан гидроэнергетик салоҳиятидан самарали фойдаланиш ва сувдан фойдаланиш масалалари бўйича ўзаро манфаатли мулоқотни амалга оширишни талаб этади. Зарафшон дарёсида ГЭС қуриш тўғрисидаги лойиҳа бўйича қўшма акционерлик жамияти ташкил этиш ҳақидаги келишув бу йўналишдаги аниқ қадамлардан бири бўлди.\nШу ва бошқа “ўсиш нуқталари” Ўзбекистон ва Тожикистон Президентлари томонидан имзоланган Қўшма баёнотда акс этган бўлиб, унда икки мамлакат ўртасида кўп қиррали ўзаро манфаатли ҳамкорлик, стратегик шерикчилик муносабатларини янада ривожлантириш, кенгайтириш бўйича асосий келишувлар узоқ муддатли вазифалар белгиланган. Энергетика, транспорт, автомобилсозлик, электротехника, тоғ-кон ва енгил саноат, илм-фан, таълим, спорт ва бошқа соҳаларни қамраб олган 35 та ҳужжат шулар жумласидандир.\nМуболағасиз айтиш мумкинки, кейинги йилларда икки томонлама муносабатларда улкан ўзгаришлар рўй берди. Уларни Ўзбекистон ва Тожикистондаги миллионлаб одамлар ўз ҳаётида ҳис этмоқда. Бу Ўзбекистон – Тожикистон муносабатларининг янги модели, янги муҳитида ўз аксини топмоқда. Барча саъй-ҳаракатлар ва амалий ишлар халқларимиз манфаатлари ва орзу-интилишларига тўлиқ мослиги янада аҳамиятлидир.\nПрезидентимиз ўз вазифасига киришган илк кунларданоқ ўзаро муносабатлардаги музлар эриди, халқларимиз бир-бири билан яна топишди. Йиллар давомида қариндош-уруғлари, дўстлари ва яқинлари билан дийдор кўришиш имконидан бебаҳра бўлган одамларнинг кайфияти ҳам ўзгарди. Ўзбекистон ва Тожикистоннинг мана шу 4-5 йил ичида ўзаро муносабатларда эришган ютуқларини бошқа мамлакатларга бемалол намуна қилиб кўрсатса бўлади. Буни халқаро экспертлар ҳам эътироф этаётир.\nХулоса шуки, бўлиб ўтган расмий ташриф натижалари икки биродар давлат ва халқлар ўртасидаги ўзаро манфаатли муносабатларни ривожлантириш, кўп қиррали шерикчиликни кенгайтириш бўйича янги аниқ натижаларга эришиш учун мустаҳкам негиз яратди. Бу муносабатларимизда янги давр бошланганидан далолатдир.\nJovliyev Ulug`bek Omondavlat o`g`li2021-06-14 13:48:05\nO`zbekiston ko`p millatli yurt va bu ko`p millatlilikni yanda mustahkamlashimiz kerak...\nХалқ билан мулоқот янги, янада самаралироқ тарзда давом эттирилади\nЭнди ўринбосарлар фаолияти Президент назоратида бўлади\nИслоҳотлар халқни тинглашдан бошланаётгани ўзининг самараларини беряпти\n“Ёшлар дафтари”дагиларга уй-жой қуриши учун 33 миллион сўмгача гаровсиз кредит ажратилади\nИнтеллектуал мулк муҳофазаси тизимга қатъий чоралар зарур


08:10 / 20.06.2019 6523\nFitch Ratings халқаро рейтинг агентлиги Тошкентга суверен рейтинг даражасида “Барқарор” прогнози билан узоқ муддатли “BB-“ рейтингини берди. Бу ҳақда Тошкент ҳокимлиги матбуот хизматида маълум қилинди.\n19 июнда ҳокимликда шаҳар раҳбариятининг Fitch Ratings’нинг Россия/МДҲ ва Қора денгиз минтақаси бўйича ҳудудий раҳбари Дмитриев Сурков билан Тошкентга рейтинг берилишига бағишланган учрашуви бўлиб ўтди.\nБундай баҳо Тошкент умуман олганда барқарор ва ижобий, истиқболли молиявий вазиятга эга шаҳар эканлигини англатади.\nТошкентга бундай рейтинг биринчи марта берилмоқда ва унинг мавжудлиги пойтахтга қуйида имкониятларни беради:\n- шаҳар ҳақида маълумотлар тарқатиш, мақбулроқ имиж ва ном яратиш;\n- йирик корпорациялар, молиявий тузилмалар, давлатлар ва халқаро ташкилотлар томонидан шаҳарга қизиқиш пайдо бўлиши ҳисобига потенциал инвесторлар доирасини кенгайтириш;\n- кредиторлар билан кредит линиялари тақдим қилиш шартларини ўзгартириш мақсадида музокаралар олиб боришни енгиллаштириш;\n- узоқ муддатли лойиҳаларни амалга ошириш молиявий шартларини енгиллаштириш;\n- шаҳар номзодининг бирор танлов, мисол учун, катта кўламли иқтисодий, маданий ёки спорт тадбирини ташкиллаштириш ҳуқуқини олиш учун имкониятларини ошириш.\nFitch Ratings АҚШ корпорацияси бўлиб, биринчи навбатда Standard & Poor’s ва Moody’s рейтинг агентликлари билан бир қаторда учта энг нуфузли халқаро рейтинг агентлигидан бири сифатида маълум. Fitch Ratings каби агентликдан ижобий рейтинг олиш инвесторлар учун у ёки бизнес, шаҳар ёки давлатнинг молиявий ишончлилиги кафолати ҳисобланади.


3 июль, 2020, 21:49\n"Андижон" бош мураббийи жамоасининг ғалабасиз сериясига барҳам бера оладими?\nCoca-Cola Суперлиганинг етти тури ортда қолди ва ҳозирга қадар ғалабасиз сериясини давом эттираётган клублар учтани ташкил қилмоқда. Булар – “Бухоро”, “Қизилқум” ва “Андижон” жамоаларидир. Қизиғи, “Қизилқум” билан Андижон”га янги бош мураббий тайинланган бўлса, “Бухоро”да раҳбарият тизимида ўзгаришга қўл урилган.\nБугунги мақоламиз эса “Андижон” ва унинг бош мураббийи Виктор Кумиков хусусида бўлади. “Бургутлар” ортда қолган еттита турнинг тўрттасида дуранг қайд этиб, уч бор рақибларига имкониятни бой бериб қўйди. Хабарингиз бўлса, пандемиядан сўнг “Андижон”да россиялик Кумиков иш бошлади. Ҳозирча унинг бошчилигидаги жамоа аъзолари уч бор дуранг ўйнади ва бир марта мағлубиятга учради.\nУмуман олганда, ҳозирги даврда ундан қандайдир “мўъжизани” кутиш ҳам ноўрин. Чунки у ихтиёридаги бор таркиб билан ишлашга мажбур. Бунинг устига ғалабасиз серия давом этаётган бир пайтда кимдир ундан нега жамоа ҳалигача ғалаба қозонмаяпти?, деб сўраган тақдирда ҳам у таркибни мен йиғмаганман, деб жавоб қайтариши мумкин, худди “Локомотив” – “Қизилқум” (3:0) ўртасидаги ўйиндан кейин навоийликлар устози Тачмурод Агамуродов айтганидек.\nЛекин “Андижон”нинг ўйинини у қадар ёмон деб бўлмайди. Кумиков ҳозирча ихтиёридаги бор ўйинчилар билан ишлашга мажбур. Уларнинг тажрибаси эса ҳозирча “Андижон”ни рақобатбардош жамоага айлантиришга камлик қилаётгани ҳам кўриниб турибди. Шунга қарамай, барибир андижонлик мухлислар Виктор Кумиковнинг маҳоратига ишонишмоқда ва у жамоани ғалабалар сари етаклай олишига ҳамон умид кўзи билан қарамоқдалар. Бироқ шуни унутмаслик керакки, клубда муаммолар ҳам йўқ эмас. Масалан, футболчилар ўйинларга асосан Янгиерда тайёргарликни давом эттиришмоқда. Клубнинг базаси эса ҳали таъмирдан чиқарилгани йўқ. Шу билан бирга эътибор берган бўлсангиз, Кумиков учрашувлар давомида мураббийлар штаби билан захира ўриндиғида ўтириш учун рухсатга эга бўлгани йўқ. Бу борада клубнинг ПФЛ олдида бажариши бўлган айрим мажбуриятлари борлиги айтилмоқда. Шундай бўлса-да, Кумиков янги жамоасини “жонлантиришга” уринаётгани кўриниб турибди.\nЭътибор бераётган бўлсангиз, Виктор Балютович ўйинлар чоғида асосан трибунадан беллашувларни кузатиб келяпти ва матбуот анжуманларида ҳам унинг ёрдамчи мураббийи Диёр Мирзабоев журналистларнинг саволларига жавоб қайтармоқда. Натижада Кумиков ҳали “Андижон”да иш бошлаганидан бери жамоасининг ўйинлари борасида қандай таассуротларга эга бўлаётгани ҳақида ўз фикрлари билан ўртоқлашмаганди. Шуни инобатга олган ҳолда Виктор Балютович билан айрим масалалар бўйича фикр алмашдик. Аввало у “Андижон”нинг “Бунёдкор”га қарши ўтказган ўйини тўғрисидаги фикрларини билдирди.\n- Табиийки, жамоа кўрсатган ўйин ва якуний натижадан кўнглим тўлгани йўқ. Айниқса, рақиб таркибида бир футболчи майдондан четлатилганидан сўнг сон жиҳатдан устунлик бизга ҳеч қандай наф келтирмаганидан кўнглим таскин топмади. Боз устига, дарвозамиздан гол ўтказиб юборишимиз ҳам ҳеч гап эмасди. Шунинг учун ўз-ўзидан натижадан қониқиш ҳосил қилдим, дея айта олмайман.\nЮқорида жамоа таркибидаги футболчиларга тажриба етишмаётгани хусусида бежизга тўхталганимиз йўқ. Айниқса, ҳужум чизиғи ночор аҳволда десак муболаға қилмаймиз. Тимур Усмонов ва молдавиялик Артём Литявков бирор нимани қойиллата олишмаяпти. Бу эса бош мураббийнинг олдида турган навбатдаги ҳал қилиниши керак бўлган муаммолардан бири бўлиб турибди.\n- Биласизми, ҳар қандай чемпионатдаги жамоанинг ўйини чоғида камида тўрт-беш марта голга тортадиган хавфли вазиятларни юзага келтира олиши мумкин. Жумладан, “Андижон” ҳам ўзи иштирокидаги учрашувларда голли вазиятларни юзага келтиряпти. Аммо негадир бундай вазиятлардан фойдалана олмаяпмиз. Бу бизнинг асосий муаммоларимиздан бири бўлиб қолмоқда. Бу жуда ачинарли ҳол, - дея бу масалага изоҳ билдирди, Кумиков.\nНима бўлганда ҳам августда трансфер ойнаси очилган чоғида “Андижон”нинг таркибига янги кучлар қўшилмаса бўлмайди. Ўйлаймизки, буни Кумиковнинг ўзи ҳам яхши тушуниб турибди. Айнан бу борада унинг режалари қандайлигига ҳам қизиқиб кўрдик.\n- Режани ўзгартириш мақсадимиз йўқ эмас, - дея мавзуни давом эттирди, Кумиков. - Лекин ҳаммаси молиявий имкониятлардан келиб чиқади. Агар раҳбарият харидларни амалга ошириш учун маблағ ажратадиган бўлса, ўз-ўзидан таркибни кучайтириш мақсадида трансферларни амалга оширамиз. Шунинг эвазига таркибда ўзгаришлар кузатилмасдан қолмайди. Албатта, яна қайтариб шуни айтишим мумкинки, ҳамма гап молиялаштиришга бориб тақалмоқда. Агар молиялаштириш бўлмаса, қандай қилиб трансферларни амалга ошириш мумкин? Бизга пул ажратишса керакли футболчиларни сотиб оламиз. Коронавирус туфайли вазиятнинг бундай кўриниш олиши режаларни амалга оширишга тўсқинлик қилмасайди, деб қўрқаман. Эпидемия сабаб ҳозирда барча клублар қийин аҳволга тушиб қолган.\n“Андижон”нинг қачон мавсумдаги дастлабки ғалабасини қўлга киритади, деган савол ҳозирда асосий ўринга чиқиб қолган. Навбатдаги турда эса улар Навоийда “Қизилқум” меҳмони бўладилар. Қизиғи, бу чемпионатда ҳали ғалаба нималигини билмай келаётган клубларнинг тўқнашувига айланади. Ўз навбатида Виктор Балютович бўлажак ўйин ҳақида қуйидаги фикрларни баён этди:\n- Албатта, ғалабасиз сериянинг давом этиши бизни қониқтирмаяпти. Бунинг учун албатта қаттиқ ишлашимиз, рақибларни ўрганишимиз зарур. Жумладан, энди бутун диққат-эътиборимизни келгуси турда “Қизилқум”га қарши ўтадиган ўйинга тайёргарлик кўришга қаратганмиз. Бошқа беллашувларга қандай тайёрлансак, бўлажак ўйинга ҳам ўзимизни шундай ҳозирлаймиз. Жамоадагиларнинг умумий кайфиятига ғалабасиз учрашувларнинг давом этаётгани ўз таъсирини кўрсатмасдан қўймаяпти. Лекин муҳитни бутунлай салбий, дейиш ярамайди. Агар бўлажак учрашувда ғалаба қозонадиган бўлсак, ўз-ўзидан ўйинчиларимизнинг кайфияти ижобий томонга ўзгариб кетади. Шундан умид қилиб қоляпман. Ҳаммаси Яратганнинг хоҳиш-иноятига боғлиқ.\nВиктор Кумиков: Кубок баҳсларида барча жамоаларнинг имкониятлари тенг\n"Сурхон" Андижонда ғалабага эришди


Сиёсий партияларнинг мақсад ва вазифаларининг ҳаётга тадбиқ этилиши ҳамда аҳолининг барча қатлам вакиллариларига етиб боришида бошланғич партия ташкилотлари муҳим рол ўйнайди.\nМаълумки, бошланғич партия ташкилоти партиянинг асосий таянч бўғини ҳисобланиб, жамоатчилик фикрининг шаклланиши, аҳолининг турли қатлам вакилларининг қонуний манфаатини ифодаловчи ижтимоий-сиёсий, иқтисодий ва бошқа масалалар бўйича юқори партия ташкилотига таклифлар беради, сиёсий партиянинг нуфузини янада оширишда муҳим ўрин тутади.\nЎзбекистон “Миллий тикланиш” демократик партияси Навоий вилоят кенгаши томонидан бошланғич партия ташкилотлари фаоллигини янада ошириш, партия ишини янада жонлантириш, хусусан, мамлакатимизда рўй бераётган сиёсий-иқтисодий туб ўзгаришлар, изчил ислоҳотлар мазмун-моҳиятини оммага мунтазам етказиш ва тарғиб қилиш масалалари юзасидан тушунтириш ишлари олиб борилмоқда.\nПартия Ижроия қўмитаси йиғилишида БПТларда йиғилишлар ўтказилиб, жорий йилнинг биринчи чораги якунлари муҳокама этилди. Шундан келиб чиқиб, барча БПТларнинг умумий йиғилишлари бошлаб юборилди. Шундай тадбирлардан бири Конимех тумани тиббиёт бирлашмасида тузилган БПТда ўтказилди.\nУнда Ўзбекистон “Миллий тикланиш” демократик партияси Навоий вилоят кенгаши раиси Илҳом Ражабов иштирок этиб, БПТ электорат билан бевосита ишлайдиган, аҳолини ўйлантираётган масалаларни яхши биладиган бўғин эканлигини алоҳида таъкидлади. Мамлакатимизда олиб борилаётган кенг кўламли ислоҳотларда бошланғич партия ташкилотларидан ташаббускорлик ва фаоллик талаб қилиниши ҳақида тўхталиб, партиямиз дастури ва Сайловолди Платформасида белгиланган мақсад-вазифаларнинг жойларда самарали ижросини таъминлаш, шунингдек, электорат билан ўзаро алоқаларни мустаҳкамлашда бошланғич партия ташкилотларининг алоҳида ўрни борлигини таъкидлади.\n– Партиямизнинг дастурий мақсадларининг ижроси кўп жиҳатдан бошланғич партия ташкилотлари фаоллиги ҳамда ташаббускорлигига боғлиқ, – дейди тиббиёт бирлашмасида тузилган 4-сонли БПТ раиси Баҳодир Кенжаев. – Бошланғич партия ташкилотларидан жойларда партия ғоя ва мақсадларини тарғиб қилиш билан биргаликда, электоратни ўйлантираётган муаммоларни аниқлаш, таҳлил қилиш ва уларни бартараф этиш йўллари юзасидан партия гуруҳлари билан ўзаро ҳамкорликни йўлга қўйиши талаб этилади. Самарали фаолият олиб борилсагина, ўша ерда қуйи бўғиннинг нуфузи ошиб бораверади.\nШунингдек, Нурота туманидаги “Миришкор” МФЙдаги 33-сонли БПТнинг ҳам умумий йиғилиши ташкил этилди. Айни пайтда ушбу бошланғич партия ташкилоти 42 нафар аъзони ўз сафига бирлаштирган. Ўтказилган тадбирда сиёсий партия жамиятда ўзининг нуфузини ошириши, электорат манфаатини самарали ҳимоя қилишга қаратилган таклифларни илгари суриши ва уларни амалга оширишда бошланғич ташкилотлар фаолияти муҳим аҳамиятга эга эканлиги алоҳида таъкидланди.\n– Бошланғич ташкилот одамлар билан яқин бўлиши лозим. Аҳолини ўйлантираётган муаммолар билан қизиқиши керак. Уларнинг ечими бўйича ташаббус, таклиф билан чиқишлари зарур. Чунки бошланғич партия ташкилотининг вазифаси фақат аъзолар билан расмий йиғилиш ўтказиш эмас. Биз турли мавзуларда давра суҳбатлари ташкиллаштиряпмиз. Тадбирларга депутатларимиз, туманимиздаги турли ташкилотлар раҳбарларини таклиф этиб, турли ижтимоий масалаларни вакиллик ҳокимияти муҳокамасига олиб кириш, ижро ҳокимияти органлари олдига қўйишга ҳаракат қилмоқдамиз, – дейди БПТ раиси Гулруҳ Холиқова.\nЎтказилаётган тадбирларда партия сафига янги аъзолар қабул қилинмоқда.


«Uzonline» ўз абонентларига 27 тун чeксиз интернет тақдим этмоқда - Zamin.uz\n10:26 / 28.08.2018\n«Night Unlim-27» деб номланувчи ушбу хизмат доирасида фаол абонентлар учун 27 тун давомида 2 Мб/с тезликда чексиз интернет ва Tas-IX тақдим этилади. Мазкур хизмат 2018 йил 27 августдан 22 сентябргача бўлган муддатда, соат 00:00 дан 12:00 гача амал қилади.\nМазкур акция фақат жисмоний шахслар учун бўлиб, «Night Unlim-27» хизматининг барча қўшимча шартлари «Night Unlim» хизмати шартларига мувофиқ амал қилади.\nЭслатма: «Night Unlim-27» хизматининг тўғри нархланиши ва интернет тезлигини тегишлича ўзгартириш учун жорий сессияни соат 00:00 га яқин тўхтатиш, яъни интернетни узиб туриш лозим. Соат 00:00 дан сўнг интернетга қайтадан уланиб, фойдаланишда давом этилса, шунда хизмат тўғри ишлайди ва нархланади. «Замин» янгиликларини «Вконтакти»да кузатиб боринг\n1-08-2019, 08:50, Технология\n3-06-2019, 20:21, Технология\n21-11-2018, 23:35, Технология\n10-10-2018, 16:43, Технология\n3-08-2016, 12:34, Технология\n8-06-2016, 12:52, Технология


Халқаро алоқалар бўлими – Тошкент тиббиёт академияси\nYoshlar ittifoqi bolimi\nМагистрлик дисертацияси химояси\nToshkent tibbiyota akademiyasi ilmiy amaliy jurnali\nИлмий тадқиқотга оит эълонлар\n«ОБЩЕСТВЕННОЕ ЗДОРОВЬЕ И УПРАВЛЕНИЕ ЗДРАВООХРАНЕНИЕМ» электрон қўлланма\nЭълон !2018 йил 19 Октябр соат 15 00 да 3 ўқув биноси № 17 маъруза залида .\n«Фаол тадбиркорлик, инновацион ғоялар ва технологияларни қўллаб -қувватлаш йилида биз талаба ёшлар нимага эришдик!» мавзусида маърифий тадбир ташкил қилинди.\nЭЪЛОН: 2018 йил 2-3 октябр кунлари Тошкент тиббиёт академиияси Фарғона филиалида «Хотин-қизларни қўллаб-қувватлаш ва оила институтини мустаҳкамлаш.\nИсраилов Жахонгир Джамшидхонович\nТел.: +998 71 214-82-91\nҲалқаро алоқалар бўлимининг (ҲАБ) асосий вазифалари:\nТошкент тиббиёт академияси билан хорижий олий ўқув юртлари ва илмий тадқиқот марказлари ўртасида ўрнатилаётган алоқаларни шартнома, меморандум, баённома, келишув асосида белгиланган тартибларга мувофиқ расмийлаштиради ва бажарилишини назорат қилади;\nАкадемия профессор-ўқитувчиларини илмий салоҳиятини ошириш учун Республика ва хорижий жамғарма, жумладан, Ўзбекистон Республикаси Президентининг “Истеъдод” жамғармаси, Эрасмус +, GIZ, TIKA, JICA, KOICA, KOFIH ва бошқа халқаро ташкилот ва таълим фондлари танловларида иштирокини мувофиқлаштиради.\nТошкент тиббиёт академиясининг (ТТА) ҳалқаро бўлими фаолияти Ўзбекистон Республикасининг ҳалқаро хамкорлик бўйича норматив меъёрларга мос равишда олиб борилади. ТТА ҲАБ академиянинг халқаро алоқалари бўйича фаолиятини, тиббиёт ходимларини мутахассисликлар бўйича хорижда амалиёт малакасини оширишларини, хорижнинг тиббиёт илмининг энг илғор тажрибаларини академияда қўллаш ва ривожлантиришни, хорижий талабаларни ўқитишни ва касбга тайёрланишини ташкил қилади.\nАкадемиянинг ҳалқаро хамкорлик доирасидаги фаолиятини такомиллаштиришб ҳалқаро академик алмашинувни жадаллаштириш мақсадида ТТА ректорининг 23.09.2005 йилдаги № 217 сонли буйруғи билан ҳалқаро алоқалар бўлими (ҲАБ) ташкил этилган.\nАкадемиянинг ҳалқаро хамкорлик фаолиятини норматив таъминлаш учун қуйидаги хужжатлар ишлаб чиқилган::\nТТА ҲАБ фаолиятини ривожлантириш концепцияси;\nТТА ҲАБ ҳақидаги Низом;\nТТА ҲАБ ходимларининг хизмат йўриқномалари;\nЧет эл фуқароларини ТТАга қабул қилиш ва ўқитиш ҳақидаги Низом;\nТТА ходимлари ва талабаларини хорижга юбориш тартиби ҳақидаги Низом.\nҲАБ Тошкент тиббиёт академияси ташкилий тизимидаги ўрни:\nҲАБ бошлиқ томонидан бошқарилиб бевосита ТТА ректорига бўйсунадиган ва 4 йўналишдан ташкил топади:\nҲалқаро таълим дастурлари ва лойиҳалари йўналиши;\nАхборот –таҳлил йўналиши;\nТашкилий протокол йўналиши.\nҲалқаро таълим дастурлари ва лойиҳалари йўналиши\nТТА ҲАБ ходимлари ва талабаларига ҳалқаро таълим дастурларида иштирок этиш учун ариза бериш бўйича ҳужжатларни режалаштириш масалалари бўйича ахборот ва маслаҳат ёрдамини беради;\nҲамкорликдаги таълим дастури ва лойиҳаларини амалга ошириш бўйича ҳамкор ўқув муассалари, жамғармалар ва ҳалқаро ташкилотлар билан алоқалар ўрнатади;\nҲалқаро таълим дастурлари доирасида хориж фуқароларини (талабалари, аспирантлар, ўқитувчилар) ТТАга қабул қилинишига кўмаклашади, уларни академияда таълим олишларини бошқаради ва ТТА да бўлганликларини тасдиқловчи хужжатлар билан таъминлайди.;\nТТА ҳалқаро таълим бўйича фаолиятини ривожлантириш мақсадида грант кўмагини олиш учун лойиҳа аризаларини ишлаб чиқади ва турли жамғарма ва ташкилотларга топширади;\nҲалқаро стипендияли дастурларни ва уларнинг таълим имкониятлари базасини бошқаради;\nАхборот – тахлил йўналиши.\nТТА Ҳалқаро фаолиятини таҳлил қилади ва тегишли ҳисоботларни, академияни таркибий бўлинмалари ва ташқи ташкилотлар сўрови билан ахборот маълумотномалрни тайёрлайди ва раҳбарга тақдим этади;\nТТА факльтетлари, кафедра ва бошқа бўлинмаларнинг ҳалқаро фаолиятини режалаштириш ва ҳисоботлар тайёрлаш бўйича ишлар олиб боради;\nТТАга келувчи таклиф қилинган ва рўйхатдан ўтган барча чет эл фуқароларини хисобга олади.;\nТТанинг хорижга кетувчи ходимлари, магистр ва талабалари ҳақидаги маълумотлар базасини бошқаради;\nҲАБ нинг академия сайтидаги веб саҳифаларини сақлаш ва янгилашни таъминлайди.\nТашкилий – протокол йўналиши\nТТАда ўтказиладиган тантанали маросим ва тадбирларни баённомаларини тайёрлашни таъминлайди;\nТТАга расмий ташриф билан келган мехмонларни қабул қилиш баённомаларини тайёрлашни таъминлайди;\nҲАБ фаолияти доирасида ўтказиладиган ҳалқаро конференцияларни ташкил қилиш ва ўтказишни амалга оширади;\nТТАга ҳалқаро фаолият доирасида келган хорижий талабаларни, аспирантларни ва ўқитувчиларни қабул қилишни ташкиллаштиради;\nБўлим фаолияти доирасида ташкилий ишлар учун зарур бўлган маълумотларни раҳбарга тақдим этади.\nТТага келувчи хориж фуқароларини Ўзбекистон Республикасига кириши учун таклифномаларни расмийлаштиради;\nҲАБ бошлиғи ва ректорнинг топшириғи билан хориж давлатлари дипломатик ваколатлари Ўзбекистон Республикаси ТИВ ваколатхонасида виза таъминоти масканлари бўйича ТТА номидан иш юритади.;\nТТА га келувчи таклиф қилинган ва рўйхатдан ўтган барча чет эл фуқаролари ҳисобга олинади;\nТТА нинг хориж олий ўқув юрталарига кетаётган ходимларга виза олиш учун хужжатларни расмийлаштиришда ёрдам беради.\nТел: +998(71) 2148291\nTranslate: English Russian\nТошкент тиббиёт академияси. Дизайн ва техник қўллаб-қувватлаш TTA ATM


Кевин де Брюйне жароҳати туфайли Евро-2016 турнирини ўтказиб юбориши мумкин » Скачать музыку бесплатно новинки музыки 2016-2017\nКевин де Брюйне жароҳати туфайли Евро-2016 турнирини ўтказиб юбориши мумкин\nКомментариев: 0 Просмотров: 407 Дата: 29-01-2016, 02:53 Англиянинг «Манчестер Сити» клуби яримҳимоячиси Кевин де Брюйненинг агенти Патрик де Костер, мижозининг «Эвертон»га (3:1) қарши Лига кубоги учрашувида олган жароҳати борасида гапириб ўтди. «Кевин камида олти ҳафта муддатни ўтказиб юборади. Ҳозирча шундан бошқа бирор нарса дея олмайман. Де Брюйне ўзига ишонган футболчи. Албатта, у ҳам Лига кубоги финали ва ЕЧЛнинг нимчорак финалини ўтказиб юборишдан бироз хафа бўлди. Аммо, Кевин қанчалик тез майдонга қайтишни ўйламаганида Кевин бўла олмасди», – дея таъкидлади агент. Де Костер шунингдек, футболчининг Евро-2016 мусобақасини ўтказиб юбориши мумкинлиги борасидаги саволга ҳам жавоб қайтарди. «Ҳеч қачон олдиндан аниқ билиб бўлмайди. Ҳозирги вақтда мен буни муҳокама қилмоқчи эмасман. Ҳммаси Кевиннинг ўзига боғлиқ – концентрация қила олиш ва ўз ҳолатини яхшилаш. Қолганини кейин кўрамиз», – деди агент. - деб хабар бермоқда Stadion.uz нашри.


Аҳолига ҳужжатбозлик умуман керак эмас —...\n16.12.2020 16:39 0 1570\nЖорий йилнинг 15 декабрь куни «Ўзсаноатқурилишбанк»» томонидан жорий қилинган янги хизматлар тақдимотига бағишланган матбуот анжумани бўлиб ўтди. Тадбирда банк раҳбарияти, тегишли таркибий бўлинмалар масъуллари ҳамда оммавий ахборот воситалари ходимлари иштирок этди.\n«Ўзсаноатқурилишбанк» тизимида Ўзбекистон Республикаси Президентининг 2020 йил 12 майдаги «2020-2025 йилларга мўлжалланган Ўзбекистон Республикасининг банк тизимини ислоҳ қилиш стратегияси тўғрисида»ги фармонида белгиланган вазифаларга мувофиқ, банк фаолиятини автоматлаштириш ва хизмат кўрсатишни тубдан яхшилаш, самарали инфратузилма яратиш, кредитлашни бозор шартлари асосида амалга ошириш каби чора-тадбирлар бутунлай янгича мазмунда ташкил этилмоқда», дейилади банк ахборот хизмати пресс-рилизида.\nСҚБ Бошқарув Раисининг ўринбосари Таваккалов Улуғбек Уктамовичнинг сўзларига қараганда, Халқаро молия корпорацияси (ХМК) билан ҳамкорликда Банкни трансформация қилиш бўйича янги бизнес модел ишлаб чиқилган, Банк хизматларининг онлайн турлари жорий этилиб, кредит ва омонатни расмийлаштиришда ҳужжатлар сезиларли даражада қисқартирган, валюта айирбошлаш ва халқаро хизматлар ўтказмалари амалиётларини оптималлаштирган.\nУлуғбек Таваккалов яна шундай фикрларни билдириб ўтди: «Пандемия даврида биз шуни тушуниб етдикки, аҳолига ҳужжатбозлик умуман керак эмас. Мижознинг иши қанча осон битса, шунча талаб ортади. «Underwriting» – кредит ажратишнинг марказлашган тизими бўлиб, у Банк томонидан юридик ва жисмоний шахсларга ажратиладиган кредитлар бўйича ҳужжатларнинг ортиқча бюрократик тўсиқларсиз, қисқа муддатда кўриб чиқилишини таъминлайди».\nБундан ташқари анжуманда «JOYDA» иловаси ҳақида ҳам маълумот берилди. Маълум бўлишича, «JOYDA» иловаси ишга туширилгандан бери (жорий йилнинг май ойидан бошлаб) 130 мингдан зиёд фойдаланувчи томонидан юклаб олинган.\n«JOYDA» платформаси аҳолига анъанавий банк хизматларини кўрсатиш баробарида, уларни савдо компаниялари билан ўзаро боғловчи савдо майдончаси эканлиги билан қулайлик туғдирмоқда, – дейди «Ўзсаноатқурилишбанк» АТБ Бошқарув раиси ўринбосари Улуғбек Таваккалов. – Платформада мерчантларнинг товарлари кредитга суғурта полиси ва етказиб бериш хизмати билан бирга тез ва қулай сотилмоқда. Агар сотув суръати бугунгидек давом этаверса, унда мижозларга озиқ-овқат саватчасидаги товар ва хизматларни янада кенг доирада таклиф этиш имкони туғилади. Шу ўринда таъкидлаб ўтмоқчиманки, биз илова имкониятларини ҳам горизонтал, ҳам вертикал усулда ривожлантириб бориш ҳаракатидамиз. Масалан, яқинда «JOYDA» иловасида «HumoPay» орқали тўлов тизимини ишга туширдик. Мазкур тизим андроид телефонларида Ҳумо картаси орқали харидларни амалга ошириш имконини беради».\nАнжуман қизиқарли савол-жавоблар билан якунланди.\nИқтисодиёт 24/03, 11:50\nЎзсаноатқурилишбанк нуфузли AsiaMoney нашри томонидан «Энг яхши маҳаллий банк» деб топилди\nИқтисодиёт 17/03, 19:00\nЎзсаноатқурилишбанк ЕТТБнинг миллий валютада номиналланган кредит линиясини жалб қилади


05.06.2019 й. Рамазон ҳайитингиз муборак бўлсин - Fitrat.uz\nБош саҳифа / Жума тезислари / 05.06.2019 й. Рамазон ҳайитингиз муборак бўлсин\nIyun 6, 2019\t05.06.2019 й. Рамазон ҳайитингиз муборак бўлсинda fikr bildirishni o'chirish 31 Кўришлар\n«مَنْ نَفَّسَ عَنْ مُؤْمِنٍ كُرْبَةً مِنْ كُرَبِ الدُّنْيَا نَفَّسَ اللَّهُ عَنْهُ كُرْبَةً مِنْ كُرَبِ يَوْمِ الْقِيَامَةِ، وَمَنْ يَسَّرَ عَلَى مُعْسِرٍ يَسَّرَ اللَّهُ عَلَيْهِ فِي الدُّنْيَا وَالْآخِرَةِ، وَمَنْ سَتَرَ مُسْلِمًا سَتَرَهُ اللَّهُ فِي الدُّنْيَا وَالْآخِرَةِ، وَاللَّهُ فِي عَوْنِ الْعَبْدِ مَا كَانَ الْعَبْدُ فِي عَوْنِ أَخِيهِ»\n«مَنْ لمْ يَشْكُرِ النَّاسَ لَمْ يَشْكُرِ اللهَ«\nИЛОВА: Рамазон ҳайитини ўқиш тартиби\nКейин қўлни қовуштириб, ҳар ким ичида сано дуосини ўқийди. Сўнгра имом қўлларини қулоқларига кўтариб, уч марта такбир айтади. Жамоат ҳам уч марта такбир айтадилар. Такбирлар орасида қўллар боғланмайди, ёнга ташланади. Тўртинчи такбир айтилгач, қўллар боғланади, қиём ҳолида турилади.\nИккинчи ракатда имом “Фотиҳа” сураси билан зам сура ўқийди. Қавм жим эшитади. Қироатдан сўнг рукуга бормай туриб, худди биринчи ракатдаги каби, имом ва жамоат биргаликда уч марта такбир айтадилар. Ва тўртинчи такбир айтилиб, рукуга борилади ва сажда қилинади. Саждадан сўнг ўтириб ташаҳҳуд, саловат ва дуо ўқиб, салом бериб намоз тугатилади.\nЭслатма: Ҳурматли имом-домла! Рамазон ҳайитини адо қилишда ҳам имомга эргашганлар сафни тўғри олиши ва сафда туришда имомдан олдинга ўтиб кетмаслиги, шунингдек намоздаги барча амалларда (масалан, руку ва саждаларда) имомга эргашиб, уларни албатта имомдан кейин бажариш вожиблигини жамоатга тушунтириб қўйишингиз мақсадга мувофиқдир.\nАввалги Тошкент вилояти бош имом-хатиби Хайруллоҳ домла Турматовнинг Рамазон ҳайити табриги\nКейинги 07.06.2019 й. Ота-она розилигини топиш-фарзанднинг бурчи


Саида Мирзиёева “Мендирман Жалолиддин” сериали қандай яратилганини айтиб берди (фоторепортаж) | Qalampir.uz\nСаида Мирзиёева “Мендирман Жалолиддин” сериали қандай яратилганини айтиб берди (фоторепортаж)\nМаданият-санъат\t03 Октябрь 23:50 24628\nАввал хабар барганимиздек, бугун, 3 октябрь куни Tashkent city Конгресс-холида ўзбек ва турк киноижодкорлари томонидан суратга олинаётган “Мендирман Жалолиддин” сериалининг биринчи қисми тақдимот маросими бўлиб ўтди.\nУнда Ўзбекистон Республикаси Президенти Шавкат Мирзиёевнинг тўнғич қизи – Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси ўринбосари Саида Мирзиёева турмуш ўртоғи Ойбек Турсунов, Президентнинг кенжа қизи Шаҳноза Мирзиёева турмуш ўртоғи Отабек Умаров билан иштирок этди.\nМаросимда Ўзбекистон Президенти маслаҳатчиси Абдужаббор Абдувоҳидов, Ўзбекистон Республикаси Маданият вазири Озодбек Назарбеков, Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси ўринбосари Саида Мирзиёев, Туркия Республикасининг Ўзбекистондаги Фавқулодда ва мухтор элчиси Меҳмет Сурайя Эр ва “Orient Finans Bank”бошқарув кенгаши раиси Бобур Парпиев нутқ сўзлади.\nМазкур фильм туркиялик продюсер Меҳмет Бўздоғ бошчилигидаги “Бўздоғ фильм” киностудияси томонидан суратга олинган бўлиб, лойиҳа Саида Мирзиёева раҳбарлигида амалга оширилган.\nФильмда бош ролларни Эмре Кивилжим, Гуленай Калкан, Саида Раметова, Тоҳир Саидов, Жавоҳир Зокиров, Раъно Шодиева, Райҳон Уласенова, Юлдуз Ражабова, Феруза Норматова, Жаҳонгир Абдумаликов, Акмал Мирзо, Алишер Узоқов, Акбархўжа Расулов ижро этган.\nТақдимот маросимида нутқ сўзлаган Саида Мирзиёева бу каби лойиҳани амалга оширишни бир неча йиллардан буён орзу қилганини, бунда эса Самарқанд шаҳри билан боғлиқ хотиралари алоҳида ўрин тутишини таъкидлади.\n“Дадам Самарқанд вилоятининг хокими лавозимига тайинланиб, биз Жиззахдан Самаркандга кўчиб келганимизда, бу шахар менда кандай таассурот қолдирганини жуда яхши эслайман. Дадам озгина бўш вақт топдилар дегунча, бизга Самаркандни кўрсатардилар, тарихий обидалар билан таништирардилар ва буюк тарихий шахслар хақида сўзлаб берардилар. Бўш вақтимда тез-тез ўша қадимий масканларни зиёрат килиб, буюк қаҳрамонлар ҳаётини ўрганар эдим. Шоҳи Зинда, Бибихоним, Регистон майдонида юрар эканман, хаёлимда ўша тарихий даврларни тасаввур қилар эдим. Гўё атрофимда бир неча аср олдинги ҳаёт қайнаётгандек, сершовқин бозорлар, отларнинг кишнаши ва сарой саҳналари. Тасаввуримдаги ўша ажиб воқеалар хотирамда бир умрга муҳрланиб колган. Ва бир кун келиб имкони бўлиши биланоқ, ўтмишдаги буюк тарихий шахслар хақида бирон фильм тайёрланишига ўз ҳиссамни кўшаман, деган ният бўлар эди. Чунки фақат фильмлар орқалигина ўша манзарани тасвирлаб бериш мумкин, деб ўйлардим. Бир сўз билан айтганда, менинг тарихга бўлган қизиқишим айнан Самарқанддан бошланган.\nЙиллар ўтиб, тақдир тақазоси билан мен Ўзбекистон имиджини хорижий давлатларда шакиллантириш, матбуот ва тарғибот ишларига маъсул бўлиб фаолият юритишни бошладим. Ва шу аснода бундан бир ярим йил олдин ҳозирги Маданият вазиримиз Озодбек Назарбеков, Хоразмшоҳ Жалолиддин Мангуберди сериалини турк ҳамкасблари билан суратга олиш таклифини берди. Албатта, биз бу ғояни қўллаб-қувватладик. Чунки ўзингиз яхши биласиз, афсуски, ўзбек миллий киночилигида тарихий шахслар, буюк алломаларимиз ҳаётига бағишланган сериаллар деярли йўқ даражада. Сериаллар яратилиши эса нафақат тарихни ўрганиш, балки буюк боболаримиз ҳаёти билан яқиндан танишиш имконини беради. Бундай сериаллар ҳар бир ўзбек миллати вакилида миллий ғурурни шакллантиради, ўзбек халқининг қаддини янада баланд кўтаради.\nЖараён бошланди. Orient Finans bank бу лойиҳани тўлиқ молиялаштиришга рози бўлди. Туркия ижодкорлари билан ҳамкорликда 30 гектарлик ерда суратга олиш майдонлари яратилди, Жалолиддин саройи, жанг майдонлари барпо этилди, ўша даврдаги миллий кийимларимиз, урф одат ва анъаналаримизнинг ҳар бир деталларига алоҳида ёндашув бўлди. Ўзбек ва турк актёрлари эса қиличбозлик, отта жанг қилишдан тортиб, то кунлик жисмоний тайёргарликни ҳам ўтадилар.\nҲаммаси жуда яхши кетаётган эди, лекин бирданига пандемия балоси бизнинг ишга ҳам жиддий зарар келтирди. Карантин даврида суратга олиш ишлари режадан чиқиб кетди. Қанчадан қанча ижодкорлар Туркияда яшаб, ўша ерда сабр қилишига тўғри келди. Очиғини айтаман, мен бу лойиҳамиз бу йил якунланишига шубҳа қила бошладим. Лекин Аллоҳнинг қўллаб-қувватлаши, фидойи ижодкорларимизнинг саъй-ҳаракати билан мана бугун тақдимот кунигача ҳам етиб келдик.\nБугун ушбу сериалнинг биринчи қисмини томоша қиласиз. Албатта, бу сериал турли баҳс, мунозара, балки танқидларга ҳам учрар. Биз бунга тайёрмиз. Биз фикрлар хилма-хиллигини қўллаб-қувватлаймиз. Ҳар бир фикрни ҳурмат қиламиз. Ва нима бўлганида ҳам олдимизга қўйган ҳар бир режамизни охирига етказамиз. Бу лойиҳани ҳам уддалай олдик, деб ўйлайман”, дейди Саида Мирзиёева.\nСериал жами 13 қисмдан иборат бўлиб, у 2021 йилнинг январь ойида экран юзини кўради.\nTashkent city Саида Мирзиёева Мендирман Жалолиддин Конгресс-хол\n“UzAutoMotors”нинг яп-янги автомобиллари эгаларига етиб бормай ЙТҲга учради\n27 Октябрь 12:45 36232\n26 Октябрь 11:42 32638\nАмир Темур қабри қандай очилган? (фото)\n26 Октябрь 22:22 30928\nОширилаётган маошлар ва бекор бўлаётган имтиёзлар: 1 ноябрдан нималар ўзгаради?\n26 Октябрь 20:44 30905\nФуқаролар нега Андижон вилояти ҳокимлиги биноси олдига тўпланди?\n27 Октябрь 09:58 28737


11:24 09 Март 2021\n13:03 20.11.2020 (Янгиланган 13:07 20.11.2020) Ҳавола олиш\nСамбо бўйича 2021 йилги Осиё чемпионати Тошкентда ўтказилади\nМазкур мусобақага белгиланган режа бўйича Индонезия мезбонлик қилиши лозим эди. Аммо шу йили ташкил этиладиган Соҳил ўйинлари сабаб уни бошқа мамлакатга кўчиришга қарор қилинган.\nТожик хонанда "Евровидение"да Россияни тақдим этадиган бўлди\nТанловда 2021 йилда Little Big гуруҳи иштирок этиши режалаштирилган эди. Аммо у иштирок этмайдиган бўлди. Бу ҳақда гуруҳ солисти Илья Прусикин душанба куни Биринчи канал эфирида маълум қилди.


Кутилмаган янгилик: Hyundai яқин 4 йилда 30та янги модель чиқаради\n16:40 / 07.03.2017\nHyundai вакиллари бугун, 7 март куни очилган Женева автосалони доирасида компаниянинг яқин орадаги режаларини билан бўлишишди.\nКомпаниянинг Европа бўлинмаси раҳбари Томас Шмидтнинг сўзларига кўра, яқин тўрт йил давомида бозорга бренднинг ўттизта янги модели чиқарилади. Бу ҳақда компаниянинг Женева автосалонидаги тақдимот маросимида маълум бўлди, деб хабар беради «Колёса.ру» портали.\nЯнгиликлардан бири B-классдаги йўлтанламас бўлади. У 2017 йилдаёқ Европа бозорига чиқиши режалаштирилган. Hyundai Motor Europe раҳбари модель ҳақида батафсил тафсилотларни келтирмади. Норасмий маълумотларга кўра, ихчам SUV’га Kona номи берилади.\nТомас Шмитднинг сўзларига кўра, Hyundai 2021 йилда Европадаги “биринчи рақамли” Осиё бренди бўлишни режалаштирган. Ўтган йилнинг кузида у “Hyundai’да ёш ва кучли модель қатори борлиги ҳамда у бутун Европадаги мижозларни ўзига жалб этаётганини” таъкидлаб ўтганди. Бўлинма раҳбарининг айтишича, бу ерда сотилаётган машиналарнинг 90 фоиздан кўпроғи компаниянинг Европадаги корхоналарида синовдан ўтказилган ва ишлаб чиқарилган.\nАввалроқ Hyundai Женевада янги йўлтанламас концептини тақдим этгани хабар қилинганди. Hyundai FE Fuel Cell марканинг водородли автомобилларида келажакка ўзгача нигоҳ билан ёндашиш имконини беради. Ишлаб чиқарувчиларнинг айтишича, шоу-кар дизайнини яратишда табиат ва сувдан илҳом олишган, шунинг учун у жуда соф ва сокиндир.\nШунингдек Женевада янги авлоддаги i30 универсали ҳам тақдим этилган.\nавтосалон Hyundai Женева


Бўлажак ҳожиларнинг 60 фоизи аёллар\nЗикрилло Ишонч Вазирлар Маҳкамаси ҳузуридаги Дин ишлари қўмитаси маълумотларига қараганда, 2004 йилда ўзбекистонлик қарийб 4 минг мусулмон ҳаж зиёратига отланади.\nБўлажак ҳожилар 2004 йилнинг 10 январидан бошлаб Саудия Арабистонига жўнаб кетади.\nҚўмита раиси Шоазим Миноваровнинг сўзларига қараганда, ҳаж зиёратига бориш истагида бўлган фуқаролардан ҳозирга қадар 3700 та ариза келиб тушган. Ариза қабул қилиш ишлари давом эттирилмоқда. Жорий йилда аввалги йиллардагидан фарқли ўлароқ, зиёратчиларнинг сони бўйича чекловлар йўқ. Вилоятлар бўйича квоталар ҳам бекор қилинган.\nШ.Миноваров зиёратчиларнинг асосий қисми Фарғона водийси, Тошкент, Жиззах, Самарқанд ва Сурхондарё вилоятлари ҳиссасига тўғри келишини таъкидлади. Унинг сўзларига қараганда, бу йилги ҳаж зиёрати харажатлари ўтган йилдагидан кўра 25 фоиз арзон бўлади. Яъни ҳожилар жорий йилда 2 миллион 130 минг сўм пул тўлайдилар.\nҚўмита раиси жорий йилда ҳаж сафарига жўнайдиганларнинг тахминан 60 фоизини аёллар ташкил этишини билдирди. У ҳожиларга 25 кишидан иборат ишчи гуруҳ ва 15 нафар шифокор хизмат кўрсатишини айтди. Бундан ташқари, беш кишилик махсус ошпазлар гуруҳи ҳам ташкил этилган. Улар ўзбекистонлик ҳожиларнинг талаб-истаклари асосида таом тайёрлаб беради.


iPhone, Malibu ва массаж – интернетда энг оммавий қидирувлар - Terabayt.Uz\nЎзбекистонда энг оммавий бўлган интернет савдо майдончаси olx.uz 2016 йилнинг биринчи ярмида ўзбекистонликлар интернетда қандай товар ва хизматлар излагани ҳақида статистик маълумотларни эълон қилди, деб Sputniknews-uz.com хабар бермоқда.\nУшбу маълумотларга кўра, одамлар интернетда кўп ҳолларда смартфон ва автомобиль излаган. Смартфонлар орасида сўровларда биринчиликда: iPhone 6, iPhone 5, Nokia ва Xiaomi брендлари. Автомобиллар орасида эса — Captiva, Malibu, Spark ва Lacetti моделлари кўпроқ қидирилган.\nИнтернет орқали қидирилган хизматлар орасида эса, биринчи ўринда массаж, уй ва дала ҳовли ижараси ҳамда велосипедлар айрбошлаш хизматлари қидирилган.\nЭслатиб ўтамиз, оlx.uz бу собиқ torg.uz бўлиб, Ўзбекистондаги энг оммавий эълонлар майдончасидир. Унинг хизмат базаси 120 минг эълондан ташкил топган ва ҳар ой қўшимча 80 минг эълон эвазига кенгайиб бормоқда. Olx.uz Ўзбекистонда энг оммавий сайтлар ўнталигига киради. Сайтда амалга ошириладиган битимларнинг 95% дан ортиғи Тошкент шаҳар ва Тошкент вилояти ҳудудида амалга оширилади.


Коронавирус - BBC News O'zbek\n...да чоп этилган 10:36 19 ноябр 202110:36 19 ноябр 2021\nЎзбекистон: Мирзиёев Москвада, прокурорлар жазога тортилди, минглаб вакцина олмаганлар ишдан четлатилди ва ис гази қурбонлари\nПрезидент Шавкат Мирзиёев Москвада. Жиддий хатога йўл қўйган 18 нафар прокурор интизомий жазога тортилди. Ўзбекистонда вакцинадан бош тортган минглаб одамлар вақтинча ишдан четлатилди. Ота-бола ис газидан вафот этди.\n...да чоп этилган 12:09 28 октябр 202112:09 28 октябр 2021\nРоссияда вазият кескин ёмонлашди – Ўзбекистон қўрқиши керакми?\nРоссия ковидни жиловлолмаяпти. Ҳозир Европадаги вазияти энг оғир иккита давлатдан биттасига айланган. Бугун илк бор кундалик кўрсаткичлар 40 мингдан ошган. Сўнгги воқеълик Ўзбекистон ва Россия ўртасида миграция алоқалари кучаяётган ва мунтазам парвозлар қайта фаоллашаётган бир пайтга тўғри келмоқда.


2016 йилнинг I чорагида электрон аукцион савдоларда 88 миллиард сўмлик битимлар тузилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 2016 йилнинг I чорагида электрон аукцион савдоларда 88 миллиард сўмлик битимлар тузилди\t11:09, 08 апрель 2016\tМиллий матбуот марказида Республика товар-хомашё биржаси томонидан электрон савдоларда кичик бизнес ва хусусий тадбиркорлик субъектлари иштирокини кенгайтиришга бағишланган матбуот анжумани ўтказилди. Илк бор 2011 йилда ўтказилган давлат харидлари бўйича электрон аукцион савдоларда 166 миллиард сўмлик битимлар тузилган. Бунда кичик бизнес субъектларининг улуши 89 фоизни ташкил этган. Жорий йилнинг биринчи чорагида 88 миллиард сўмлик битимлар тузилиб, уларнинг 99 фоизи кичик бизнес вакиллари улушига тўғри келган. Кичик бизнес вакиллари кўпроқ қурилиш моллари, суюлтирилган газ, полиэтилен харид қилиб, катта ҳажмларда озиқ-овқат, нефть-кимё ва ёғ-мой маҳсулотлари сотган. 2011-2015 йиллар мобайнида «D-хаrid» электрон тизимида фаол бўлган кичик бизнес субъектлари 5 мингдан 38 мингтага кўпайди. Илгари ахборот порталига жойлаштирилаётган бир талабномага иккита етказиб берувчи таклиф билдирган бўлса, мамлакатимизда кичик бизнес ва соғлом рақобат ривожлангани самарасида бугун улар ўртача тўққизтани ташкил этмоқда. – Электрон савдоларда қатнашаётган кичик бизнес вакиллари сафи тобора кенгайиб бормоқда, – дейди Республика товар-хомашё биржаси бош мутахассиси Жасур Юнусов. – Ахборот порталимиздан ҳар куни фойдаланаётганлар сони 2 мингдан 6 мингтага кўпайди. Уларга янада қулайлик яратиш мақсадида порталда "Пул маблағларини қайтариш", "Ҳуқуқий маслаҳат", веб-сайт фойдаланувчиси ҳаракатларини овоз билан изоҳлаш каби интерактив хизматлар, мижозларнинг шахсий кабинетлари, "Калькулятор" каби функциялар йўлга қўйилди. Ягона интерактив давлат хизматлари порталида тадбиркорларнинг давлат харидларида иштирок этишлари учун бюджет ташкилотларининг амалдаги талабномаларига обуна бўлиш имкони яратилди. "Ягона дарча" марказлари билан самарали ҳамкорлик ўрнатилди.


Энг тезкор полиция автомобили бўйича Гиннес рекорди янгиланди\n15:44 / 14.03.2017\nДубай полицияси Гиннеснинг дунёдаги энг тезкор полиция автомобили бўйича жаҳон рекордини янгилади. Бу ҳақида Gulf News'да хабар берилди.\nГиннеснинг жаҳон рекорди делегацияси Дубай полицияси раҳбари генерал-майор Абдулла Халифа Ал-Мерри билан учрашди ва унга душанба куни энг яхши полиция амалиёти 11-форумида сертификатни топширди.\nДубай полициясининг Bugatti Veyron суперавтомобили АҚШнинг максимал тезлиги соатига 360 километрни ташкил қиладиган Lamborghini автомобили рекордини ортда қолдирди.\nBugatti Veyron'нинг максимал тезлиги соатига 407 километрни ташкил қилади, 16 цилиндрли автомобиль 1200 от кучига тенг қудратга эга. Бу эса унга атиги 2,5 сонияда 100 километр/соат тезликни қайд этишига имкон беради.\nДубай полициясида шунингдек Lamborghini Aventador LP 700-4, Aston Martin One-77, Bentley Continental GT, Ferrari FF, Audi R 8, Nissan GTR, Mercedes SL 63 ва Maclaren MP4-12C автомобиллари ҳам хизмат кўрсатади.\nрекорд полиция автомобиль Дубай Гиннес\nҲайдовчи пиёдани пайқай оладиган масофа қанча?